
CONSIDERAŢII GENERALE
Conform opiniei specialiştilor internaţionali, conceptul bunei guvernanţe a terenurilor
 ar impune să se respecte principiile securităţii funciare, participării echitabile, aplicării statului de drept, perenităţii, eficacităţii şi eficienţei. Studierea bunei guvernanţe a terenurilor impune analiza contextului social si istoric, a politicii şi a instituţiilor care o aplică şi a indicelui societatii civile. Multe state însă nu au elaborat politici funciare globale
 care ar implica aplicarea unei strategii pe termen lung, o coordonare a tuturor actorilor implicatţ în acest proces. O politică globală în domeniul terenurilor impune existenţa unei unităţi unice care să coordoneze ansamblul procesului, să monitorizeze permanent datele referitoare la situaţia terenurilor, realizarea unei consultări permanente cu toţi factorii implicaţi, elaborarea unei politici clare, bine explicate populaţiei, elaborarea unei foi de parcurs cu etape precise 

Instituţiile internaţionale precum Organizaţia Natiunilor Unite pentru Alimentaţie şi Agricultură (FAO), Banca Mondială sau Conferinţa Naţiunilor Unite pentru Comerţ şi Dezvoltare (CNUCED) au fost preocupate în mod deosebit de consecinţele procesului de achizitionare de mare amploare a terenurilor agricole de către străini. Încă din anii 2008-2009, Banca Mondială a iniţiat studii la nivel mondial cu această temă. Pe data de 7 septembrie 2010, Banca Mondială a publicat un ultim raport
 care arăta că acest proces de acaparare a terenurilor agricole (Land-Grabbing) este foarte puternic şi în continuă progresiv, comunităţile nedispunând încă de mijloace juridice şi instituţionale de limitare a fenomenului şi de protecţie impotriva sa. Problemele sunt legate de distincţia juridică dintre tranzacţiile funciare, care respectă anumite criterii, şi statutul investiţiilor străine. Unii lideri politici au făcut apel la aceste organizaţii pentru reglementarea acestui proces global. De cealalată parte, marii investitori din domeniul agro-alimentar se impun prin norme proprii
 ale achiziţionării unor mari suprafeţe agricole în lume. 
Banca Mondială a elaborat un set de principii referitor la “investiţiile agricole responsabile”
 (PIAR), acceptate şi de FAO, CNUCED şi de Fondul international de dezvoltare agricola (FIDA), dar aceste principii au fost dezbătute critic de societatea civilă
 care a obligat la o adaptare a acestora la nevoile societăţilor. Acestea reclamau o injustiţie inerentă unor tipuri de achiziţionări de terenuri agricole, întrucât contractele de concesionare pe lungă durată, de la 30-90 ani, modifică profund comunităţile pe trei generaţii, împiedicând experimentarea altor soluţii de exploatare sau afectează mediul, securitatea şi suveranitatea alimentară a ţărilor respective care evoluează în contexte social-politice în continuă schimbare. 
Banca Mondială, care a susţinut până nu demult arendarea terenurilor către investitorii străini, încurajează acum ţările să impună reglementări mai stricte pentru a nu îşi pune în pericol securitatea alimentară. Într-un raport al Băncii Mondiale se arăta că atunci când se fac corect, investiţiile de mari dimensiuni în agricultură pot genera oportunităţi pentru economiile sărace. Concluzia studiului era aceea că “magnitudinea şi natura speculativă a unora dintre aceste tranzacţii pot fi îngrijorătoare”. 
În ultimii ani au fost anunţate tranzacţii internationale ale terenurilor agricole pentru 45 de milioane ha, în condiţiile în care, înainte de 2008, aveau loc tranzacţii pentru 4 milioane ha pe an. În ultimii 10 ani, la nivel mondial, mai mult de 495 milioane de hectare de pământ au fost vândute sau concesionate străinilor. Motivul acestei "vânători a pământului", după cum o numesc autorii raportului Infoportal, rezidă în creşterea cererii pentru materii prime, precum apă, cereale şi gaze naturale.  Investitorii sunt în competiţie pentru achiziţiile în zone agricole, astfel încât aproximativ 45% din contractele oficiale vizează pământul fertil şi cultivabil. Şi zonele forestiere sunt afectate de "vânătoarea" de pământ, peste 24% din tranzacţiile cu pământ făcându-se în zonele forestiere. Mai mult, din 60% din totalul suprafeţelor cumpărate de străini sunt uşor accesibile tranzitului şi în zone cu o densitate a populaţiei de mai mult de 25 de persoane pe kilometru pătrat. Principalii investitori sunt, conform aceluiaşi raport, marile puteri occidentale precum Statele Unite ale Americii şi Marea Britanie, dar şi ţările pactului BRICS, mai cu seamă China, Brazilia, Africa de Sud şi India. Cumpărătorii provin din ţări cu un produs intern brut de aproximativ 4 ori mai mare decât al ţărilor unde se fac achiziţiile, şi care, în mare măsură, sunt importatoare de materie primă şi de hrană. Companiile private deţin în prezent aproximativ 30 de milioane de hectare de pământ, firmele de stat, 11,5 milioane de hectare, fondurile de investiţii, 3,3 milioane de hectare.
Studiile internaţionale arată că în ultimii ani, guvernele din numeroase state au dezbătut problema acaparării terenurilor agricole fixând limite juridice investiţiilor directe străine în domeniul funciar
. Aceste limite reglementate juridic au forme variate: în unele ţări sunt impuse plafonări ale suprafeţelor terenurilor agricole care pot fi achiziţionate de străini ca în Argentina, Brazilia; alte guverne au aplicat radical interdicţii de achizitionare a terenurilor agricole ca în Uruguay, Ungaria; în alte state sunt luate măsuri de a impune achiziţionarea terenurilor de către străini în parteneriat cu companiile locale, ca în Algeria; alte state pun condiţii de utilizare a terenurilor în scop productiv, altfel drepturile de utilizare a pământurilor se pierd.                                                                                                   

Alte state au luat măsuri de a monitoriza permanent mişcarea terenurilor agricole, pădurilor şi a preţurilor acestora din diferite zone ale ţării şi pe plan international pentru evaluarea justă a preţurilor, altele au introdus coduri rurale şi pastorale care trebuie strict respectate. Studiile arată că restricţiile legislative de achiziţionare a terenurilor agricole au fost în mare parte ineficiente, întrucât ele se aplică numai vânzărilor iar utilizatorii au evitat aceste operaţiuni trecând la alte forme de achiziţionare cum ar fi concesiunea, folosirea în locaţie, închirierea pe termen lung sau se ascund în spatele investitorilor naţionali care servesc ca faţadă juridică. Practica a pus in evidenţă modalităţi variate de luare sub control a terenurilor de către străini, prin implicarea în proiecte de parteneriat ale căror condiţii permiteau aceleaşi avantaje ca la cumpărare, fiind considerate cazuri de acaparare indirectă a terenurilor agricole prin închiriere pe termen lung, subcontractare, prin reclasarea terenurilor. Principala problemă nu este numai juridică ci şi de urmărire a obiectivelor concrete de dezvoltare a agriculturii în zonele respective, a strategiilor alimentare. 

Acapararea terenurilor agricole este aşadar un fenomen global legat de concentrarea funciară şi de diferite forme de acaparare a resurselor naturale. 
În sine, investiţiile străine în agricultură nu sunt un fenomen negativ, dar el trebuie integrat în strategii de protejare a suveranităţii alimentare, altfel, modificările juridice rămân superficiale, cu efecte perverse, fără efecte pozitive la nivel naţional.

În septembrie 2013, sub preşedinţia domnului Michel Baylac, Biroul Executiv al AEIAR – Asociaţia Europeană a Instituţiilor pentru Dezvoltare Rurală
 a decis să iniţieze o analiză privind "reglementarea evoluţiei structurilor de exploatare agricolă în Europa”.
Motivele sunt multiple:   
· reglementarea dezvoltării structurilor agricole, împreună cu dezvoltarea unităţilor de producţie agricolă şi transmiterea acestora se află în centrul activităţii membrilor AEIAR,

· modificările formelor juridice ale structurilor de producţie agricolă conduce la ideea revizuirii şi actualizării instrumentelor de reglementare a terenurilor,

· ajustări în anumite cazuri a instrumentor de reglementare, a dreptului de preemţiune, în unele ţări, într-un context de liberalizare a politicilor.

Perimarea instrumentelor de reglementare

Membrii AEIAR constată că apariţia structurilor corporatiste ale unităţilor de producţie agricolă ridică întrebări cu privire la caracterul adecvat al instrumentelor de reglementare existente în fiecare ţară. Mai multe state membre noi din europa de Est, au negociat, în timpul aderării lor la Uniunea Europeană, un moratoriu privind achiziţiile de terenuri de către străini. Această perioadă va expira în curând. Cu toate acestea, în ciuda moratoriului menit să prevină sosirea lor, străinii, agricultori sau nu, au putut deveni agricultori înscriindu-se ca participanţi la capitalul social în societăţi, ferme agricole locale, aceste companii putând închiria şi cumpăra terenuri. Reglementarea accesului la proprietatea agricolă nu conduce la schimbări de reglementare în unităţile de producţie agricolă, care presupune reglementarea pieţei chiriilor şi a transferurilor de acţiuni. În Franţa, "politica structurilor agricole", concepută în 1960, pentru a ghida piaţa funciară, prin intermediul SAFER, precum şi evoluţia fermelor agricole, cu structurile comisiilor departamentale, nu mai poate ghida evoluţia structurilor asociative agricole de exploatare, transferurile de acţiuni care nu fac obiectul autorizării din 2006. În Germania, transferul de acţiuni ale unei companii agricole nu sunt supuse unei autorizări spre deosebire de vânzările şi închirierile de terenuri.

Concurenţa crescută pentru terenuri şi finalul modelului familial 
Într-un nou context mondial în care cererea tot mai mare pentru biomasă atrage capitaluri private în căutarea rentabilităţii şi în care fondurile suverane ale ţărilor cu mici zone agricole şi forestiere încearcă să-şi asigure propria lor aprovizionarea fizică, concurenţa creşte pentru îmbunătăţirea producţiei de biomasă. Firmele agroalimentare sau cele care folosesc biomasă sunt printre concurenţii care doresc să se asigure de aprovizionare lor. Intrarea de capital străin pentru agricultură, european sau nu, nu este potrivită pentru noii membri ai Uniunii. Investiţiile de capital chinez se fac în podgoriile franceze (Bordeaux, Burgundia,....) şi chiar încearcă să pătrundă şi în sectorul important al marilor culturi. Pentru a intra pe o piaţă locală, este suficient ca investitorii care nu sunt agricultori să ofere preţuri uneor mai mari decât cele ce pot fi acceptate de către cumpărătorii locali, de obicei, pentru ca preţul terenului iniţial să scădă sau să crească.

Agricultura se indepărtează din ce în ce mai repede de modelul de fermă de familie, care a fost modelul de referinţă, chiar înainte de instituirea politicii agricole comune. FAO şi Comitetul Economic şi Social European se interesează de acest subiect. Anul 2014, declarat de FAO "Anul Internaţional al Familiei agricole", a oferit o oportunitate unică de a discuta despre evoluţia structurilor de exploatare agricolă.

Comitetul Economic şi Social European, în avizul său din 21 ianuarie 2015, a considerat că acapararea terenurilor agricole ("land grabbing") şi concentrarea terenurilor în Europa şi în lume, reprezintă o ameninţare iminentă la adresa agriculturii familiale.  

O suveranitate alimentară europeană slăbită 
De asemenea, evoluţiile în curs de desfăşurare pun sub semnul întrebării suveranitatea (independenţa) alimentară a Europei şi a statelor sale membre. Europa este un importator net de echivalentul unei producţii a 35 de milioane de hectare (media anuală 2007-2008), echivalentul a 20% din suprafaţa agricolă a UE-27. 
Această dependenţă a Europei în raport cu terenurile agricole din ţările terţe s-a accentuat în ultimii ani. Ea a fost de 26 de milioane de hectare în 1999-2002 (media anuală). Este în creştere rapidă, odată cu creşterea populaţiei, a nivelului de trai, creşterea consumului de carne şi cu încorporarea de biocombustibili în benzină şi motorină. Creşterea urbanizării agravează problema. Intrarea capitalului non-europene în unităţile de producţie agricolă din ţările membre este de natură să accentueze şi mai mult dependenţa Europei de centrele de decizie externe UE.

Reînnoirea politicilor de reglementare a terenurilor

În măsura în care politicile funciare sunt în principal responsabilitatea statelor membre, membri ai AEIAR urmăreşte analiza:

• măsurilor de reglementare care există în fiecare dintre ţările lor, pentru a reglementa piaţa terenurilor (libere sau arendate), accesul la contractele de arendare de terenuri şi la acţiunile (părţile sociale) fermelor sau companiilor agricole care finanţează terenul, 

•  argumente pentru a relua, dezvolta, reînnoi pentru a menţine, amplifica măsuri de reglementare în fiecare stat, în scopul de a gestiona mai bine resursele funciare agricole limitate ale acestora şi neregenerabile. 
Tratatul de funcţionare al UE fondează (elaborează) politicile naţionale ale structurilor agricole:

• Articolul 49 din Tratatul de funcţionare a Uniunii Europene interzice restricţiile privind libertatea de stabilire (aşezare) a cetăţenilor unui alt stat membru.

• Articolul 54 precizează că această libertate se extinde şi la accesul către activităţi independente şi că societăţile sunt tratate (asimilate, considerate) ca indivizi (persoane fizice).

• Cu toate acestea, articolul 50 prevede că "Parlamentul European, Consiliul şi Comisia fac posibile dobândirea şi folosirea (exploatarea) de terenuri şi construcţii situate pe teritoriul unui stat membru de către un resortisant (cetăţean) al unui alt stat membru, în măsura în care nu există niciun conflict cu principiile stabilite la articolul 39, alineatul 2."

• Acest articol 39, paragraful 2, prevede: "În elaborarea politicii agricole comune şi a metodelor speciale de aplicare a acesteia, se ţine seama de:

a) caracterul special al activităţii agricole care rezultă din structura socială a agriculturii şi din discrepanţele structurale şi naturale existente între diferitele regiuni agricole;

b) necesitatea de a efectua gradual ajustările corespunzătoare
c) faptul că, în statele membre, agricultura reprezintă sectorul cu o strânsă legătură cu economia în ansamblu."

Astfel, relaţia dintre articolele 49, 54, 50 şi 39 conturează (fundamentează), prin urmare, bine politicile structurilor agricole naţionale, care se aplică atât persoanelor fizice cât şi celor juridice. 

Structuri agricole europene
Structurile unităţilor de producţie agricolă de astăzi rezultă din istoria Europei, din ieşirea din feudalism către companiile economiei de piaţă, după o perioadă corespunzătoare economiei administrate în epoca sovietică. Înainte de a prezenta instrumentele de reglementare în vigoare în diferite state membre, acest capitol prezintă unele caracteristici structurale ale fermelor agricole din Europa.

Modalităţi de exploatare
Se pare că, exceptând ţările din nord-vestul Europei, există o corelaţie puternică între ratele (rentele) ridicate de arendare şi o parte semnificativă din suprafaţa exploatată de către unităţile mai mari de 100 de hectare.

În Europa de Vest, Belgia şi nordul Franţei apar ca zone preferate de arendare. Mai mult de două treimi din terenurile din aceste zone sunt arendate. Arendarea este chiar mai dezvoltată în mai multe regiuni ale ţărilor din Europa de Est; aceasta implică adesea mai mult de trei sferturi dintre suprafeţe. 
În Europa de Vest, arendarea a permis extinderea treptată a fermelor în cea mai mare parte deţinute de o familie. În est, dezvoltarea arendării rezultă, în principal, din desfiinţarea cooperativelor şi a fermelor de stat din fosta Uniune Sovietică. Adesea, foştii directori ai acestor structuri puteau avea acces la conducerea unei asociaţii agricole care beneficiază fie de concesii sau de vânzări de terenuri de la stat fie de arendări de la micii proprietarii privaţi. Moştenitorii foştilor proprietari sau noii beneficiari de loturi mici, care nu dispun nici de capital de lucru, nici de calificare, nu au putut face altceva decât să-şi arendeze terenurile către firme private noi constituite.

Aceste noi unităţi de producţie comasează loturi de câteva sute de hectare şi constitue, foarte frecvent, structuri de mai mult de o mie de hectare. Acest lucru există atât în landurile din estul Germaniei, Ungaria, Republica Cehă, Slovacia şi Bulgaria. În România, cele 3 mari structuri independente, depăşeşte fiecare dintre ele 50 000 de hectare. De la începutul anilor 2000, şi mai ales după criza financiară din 2008, aceste structuri atrag fonduri financiare non-agricole, europene sau nu. 

Pe lângă aceste ferme mari, există şi o agricultură de subzistenţă şi de proximitate, dezvoltată din parcele de 50 de acri, care au fost acordate lucrătorilor din cooperativele sau fermele de stat. În zonele care au rezistat la colectivizarea forţată, ca în Polonia (aproximativ 3 sferturi de UAA) sau în părţile muntoase din România, constatăm astăzi existenţa fermelor agricole familiale. 

În occident ca şi în est, arendarea se dovedeşte a fi modul de posesiune favorizat de fermele de mari dimensiuni. Dar, există diferenţe semnificative: cele mai mari ferme din Europa de Vest sunt de câteva sute de hectare şi sunt încă în majoritatea lor covârşitoare, afaceri de familie, pe când cele din Est depăşesc o mie de hectare şi nu au şi nu au avut niciodată un caracter de familie.

Numărul, suprafaţa şi locurile de muncă ale fermelor agricole europene

Politica agricolă comună europeană se aplică structurilor agricole foarte eterogene în regiuni, ţări şi între ţări. Fermele sunt din ce în ce mai puţine, iar suprafaţa medie a acestora este în continuă creştere. Capitalul de exploatare a celor mai importante structuri este din ce în ce mai puţin gestionată de o singură persoană fizică. Capitalurile întreprinderilor agricole încep să devină proprietate a structurilor de capital.

În lipsa unei reglementări, cu privire la tendinţele actuale, concentrarea şi specializarea fermelor din Europa vor continua cu o scădere a numărului de active agricole. Unităţile de producţie vor mobiliza tot mai mult capital, cu o forţă de muncă din ce în ce mai bine remunerată. (În Franţa, numărul de exploataţii (ferme) ar putea să scadă cu aproximativ 40%, între 2010 şi 2025).

În Uniunea Europeană, vânzările de terenuri agricole, reprezintă doar o mică parte din totalul tranzacţiilor cu terenuri, la fel ca în majoritatea ţărilor fiind preferată închirierea acestora pe diferite perioade.

În statele membre vechi ale Uniunii Europene, ponderea terenurilor agricole care sunt tranzacţionate în fiecare an este foarte mică şi variază de la 0,4% din totalul suprafeţei agricole utilizate în Grecia, până la 3% în Olanda.

În noile state membre, imperfecţiunile de pe piaţa de credit şi de capital joacă un rol esenţial în eficientizarea comerţului cu terenuri din mediul rural, deficienţele pieţei de capital împiedicând eficientizarea operaţiunilor de vânzare de terenuri şi, prin urmare, performanţa generală a pieţei agricole.

În primul rând, în cazul în care pieţele de capital funcţionează imperfect, achiziţiile de terenuri sunt, de obicei, finanţate din resurse proprii. În al doilea rând, în cazul în care pieţele financiare nu funcţionează bine sau în cazul în care încrederea în depozitele bancare este scăzută, terenurile pot fi achiziţionate în scopuri speculative. Nu în ultimul rând, terenurile pot fi folosite ca acoperire împotriva inflaţiei sau ca active de investiţii în absenţa altor proceduri alternative sau opţiuni de acoperire.

Fermierii combină de obicei vânzările de terenuri cu închirierea acestora pentru a mări dimensiunea fermelor. Terenul achiziţionat în proprietate oferă securitate pe termen lung şi este utilizat de obicei pentru investiţii, fapt care necesită cheltuieli mari de capital, precum şi o perioadă de amortizare lungă.

Pe de altă parte, închirierea este folosită pentru a ajusta dimensiunea fermei într-un mod flexibil în raport cu factorii şi condiţiile pieţei. Toate acestea ar putea avea implicaţii importante pentru eficienţa pieţei de desfacere pentru terenurile agricole.

Există trei tipuri de reglementări şi instituţii ale pieţei de vânzări de terenuri, care pot fi analizate: 

1) reglementări privind suprafaţa vândută; 

2) reglementări ale preţurilor practicate;

3) costurile de tranzacţie.

În cele mai multe ţări, tranzacţiile cu terenuri sunt libere şi nu sunt supuse restricţiilor. Cu toate acestea, în unele ţări, există limitări privind suprafaţa de teren care poate fi tranzacţionată, acestea trebuind mai întâi să fie aprobate de către o structură guvernamentală. În plus, există dispoziţii naţionale privind achiziţia de terenuri agricole de către investitorii străini, în special în noile state membre ale UE. 

Aceste măsuri au ca scop protejarea structurii tradiţionale a sectorului agricol şi a investiţiilor interne prin prevenirea cumpărării terenurilor de către cetăţeni străini. 

Astfel, într-o serie de state europene, toate vânzările de terenuri, inclusiv cele efectuate de către persoane fizice şi juridice interne, trebuie să fie mai întâi aprobate de către o instituţie guvernamentală (Franţa, Germania şi Suedia). În alte state există restricţii cu privire la valoarea maximă a suprafeţelor de teren aflate în proprietate (Ungaria, Lituania şi Turcia).

În Italia, Grecia şi Spania, străinii au restricţii privind achiziţionarea de terenuri doar în zonele de frontieră, iar în Finlanda, străinii au restricţii în ceea ce priveşte cumpărarea de terenuri în zona autonomă Åland, regiune de limbă suedeză.
În noile state membre ale Uniunii Europene, străinii au fost în imposibilitatea de a achiziţiona terenuri agricole pe o perioadă de tranziţie de şapte ani după aderarea la UE în Bulgaria, Republica Cehă, Estonia, Ungaria, Letonia, Lituania, România şi Slovacia, şi de 12 ani pentru Polonia. Au existat diferenţe între state în punerea în aplicare a acestor restricţii, de exemplu, în ceea ce priveşte modul în care termenul „străin” a fost definit în lege şi în ceea ce priveşte condiţiile pe care trebuie să le îndeplinească aceştia pentru a obţine (în anumite condiţii) terenuri agricole. Aceste diferenţe au provenit din faptul că diferitele regimuri restrictive existente înainte de aderare au rămas aplicabile şi în cursul tranziţiei. 
În ţările candidate există, de asemenea, restricţii privind proprietatea străină a terenurilor agricole, care sunt într-o oarecare măsură, comparabile cu cele din UE. De exemplu, în FYROM restricţiile sunt comparabile cu cele din noile state membre, dar cele mai restrictive măsuri au fost cele aplicabile în Turcia, până în anul 2013.

• Într-o serie de state există restricţii în ceea ce priveşte divizarea şi vânzarea unei parcele sub o anumită dimensiune minimă. De exemplu, în Bulgaria, o lege a fost adoptată pentru a preveni fragmentarea excesivă a terenurilor agricole şi prevede că o parcelă nu poate avea un titlu de proprietate separat, în cazul în care aceasta este mai mică de 0,3 ha (0,1 ha pentru vii şi 0,2 ha pentru păşuni). În Turcia, dimensiunea minimă sub care nu se poate subdiviza un teren agricol este de 0,1 ha.

În cele din urmă, în diferite ţări, agricultorul chiriaş are drept de preempţiune pentru a cumpăra parcela agricolă pe care o are în chirie. Printre alte ţări, acesta este cazul în Belgia, Germania (care se aplică chiar şi în cazul vecinului fermier şi a chiriaşului anterior), Italia şi Franţa.

• În ceea ce priveşte preţurile de achiziţie şi taxele plătite, în majoritatea statelor membre ale UE, guvernele impun reglementări ale preţurilor de pe pieţele libere de terenuri agricole. În general, piaţa de vânzare pentru terenuri agricole este mai puţin vulnerabilă la reglementările de preţ şi numai în Franţa şi unele regiuni din Germania, există reglementări de preţuri pentru piaţa de profil. În ambele ţări, există o agenţie specială care se ocupă de vânzarea terenurilor agricole.

În Germania, în special în unele regiuni din estul Germaniei, guvernul impune un preţ maxim de vânzare pentru foştii proprietari de terenuri, care sunt de multe ori actualii chiriaşi şi nu au avut posibilitatea de a cumpăra terenuri în fosta RDG, pentru a le permite să cumpere terenuri la un preţ redus al pieţei. Aceste reglementări sunt cuprinse în Legea de reglementare a compensărilor şi despăgubirilor privind achiziţionarea terenurilor agricole care au fost privatizate şi care au aparţinut organizaţiilor de stat. 
Până în anul 2009, persoanele fizice şi juridice care au închiriat şi utilizat un teren agricol timp de cel puţin şase ani puteau cumpăra terenuri la un preţ redus (65% din preţul actual de piaţă), dar erau aplicate unele restricţii. În primul rând, suprafaţa de teren agricol pe care fostul proprietar putea să-l cumpere la un preţ mai mic era limitată şi depindea de calitatea terenului (de exemplu, 120 ha de calitate medie a solului). În al doilea rând, cumpărătorul era obligat să folosească terenul agricol pentru cel puţin 20 de ani, în caz contrar contractul putând fi anulat.

Reglementările Uniunii Europene privind vânzarea terenurilor către cetăţenii străini şi persoanele juridice străine

Dobândirea de terenuri – categorie a mişcărilor/fluxurilor de capital (capitaluri). Definiţia din dreptul Uniunii Europene

Dreptul Uniunii Europene califică achiziţionarea de terenuri ca „mişcare de capital”, „flux de capital” (sau „flux de capitaluri”). 

Art. 1 alin. (1) ultima frază din Directiva Consiliului 88/361/CEE din 24 iunie 1988 pentru punerea în aplicare a articolului 67 din tratat
 (JO L 178, 8.7.1988, p. 5, Ediţie specială, 10/vol. 1, p. 10) trimite la anexa I
: „Pentru a facilita aplicarea prezentei directive, mişcările de capital se clasifică în conformitate cu nomenclatorul prezentat în anexa I”. 

De menţionat că lista mişcărilor de capital din nomenclatorul inclus în anexa I la directivă are caracter exemplificativ, iar nu exhaustiv
.

În privinţa achiziţionării de terenuri, sunt relevante aici următoarele:

„I – Investiţii directe 

A. Investiţii directe pe teritoriul naţional efectuate de către nerezidenţi […]”

II. Investiţii imobiliare

(neincluse la punctul I)

A. Investiţii imobiliare pe teritoriul naţional efectuate de către nerezidenţi […]”

În „notele explicative” se precizează: 

„Investiţii imobiliare
Achiziţii de clădiri şi terenuri şi construcţia de clădiri de către persoane particulare în scopul obţinerii de profit sau pentru folosinţă personală. Această categorie cuprinde şi drepturile de uzufruct, servitute şi superficie”.

▪ De menţionat că, prin „persoane particulare”
, trebuie înţeles atât persoane fizice, cât şi persoane juridice, în acord şi cu precizarea că mişcările de capital, în sensul directivei, au un domeniu de aplicare foarte larg, dar şi cu definirea categoriei de „investiţii directe” (I): „Investiţii de toate tipurile efectuate de către persoane fizice sau de către întreprinderi comerciale, industriale sau financiare, care servesc la stabilirea sau menţinerea unor legături directe şi de durată între persoana care furnizează capitalului şi antreprenorul sau întreprinderea cărora le-a fost pus la dispoziţie capitalului, în vederea desfăşurării unei activităţi economice. Prin urmare, acest concept trebuie înţeles în sensul cel mai larg” (s.n.).

▪ Vom observa, în cele ce urmează, că, în privinţa imobilelor, dreptul Uniunii Europene nu distinge principial între regimul comun incident variilor tipuri de imobile: terenuri agricole, păduri şi terenuri forestiere, reşedinţe secundare etc. Există însă regimuri speciale – de regulă regimuri tranzitorii – create prin tratatele de aderare a unor state la Uniunea Europeană (secţiunea 4, infra), alături de regimul special al reşedinţelor secundare în cazul (particular al) Danemarcei (secţiunea 3, infra).

Sediul materiei în dreptul primar al Uniunii Europene – TFUE

Potrivit art. 63 alin. (1) TFUE, „[î]n temeiul dispoziţiilor prezentului capitol
, sunt interzise orice restricţii privind circulaţia capitalurilor între statele membre, precum şi între statele membre şi ţările terţe”. 
Prin urmare, dreptul Uniunii distinge între restricţiile între statele membre şi, respectiv, restricţiile între statele membre şi ţări terţe; cea din urmă situaţie este reglementată la art. 64 TFUE.

Potrivit art. 65 alin. (2) TFUE, „Prezentul capitol nu aduce atingere posibilităţii de a aplica restricţii privind dreptul de stabilire care sunt compatibile cu prezentul tratat”, însă, potrivit alin. (3) al aceluiaşi articol, „măsurile şi procedurile menţionate la alineatele (1) şi (2) nu trebuie să constituie un mijloc de discriminare arbitrară şi nici o restrângere disimulată a liberei circulaţii a capitalurilor şi plăţilor, astfel cum este aceasta definită la articolul 63”. 
Un aspect particular privind dobândirea de imobile – reşedinţele secundare

În privinţa dobândirii de reşedinţe secundare, dreptul Uniunii Europene cuprinde o serie de dispoziţii care concretizează sensibilităţi ale unor state membre. 
În preambulul Directivei 88/361 se precizează: „[…] în unele state membre, în special în cele din zonele de graniţă, deplina liberalizare a mişcărilor de capital ar putea provoca dificultăţi pe piaţa reşedinţelor secundare; […] dreptul intern existent care reglementează aceste tranzacţii nu ar trebui să fie afectat de intrarea în vigoare a prezentei directive”. Art. 6 alin. (4) din Directiva 88/361 dispune: „Legislaţia internă existentă
 care reglementează dobândirea reşedinţelor secundare poate fi menţinută până când Consiliul adoptă noi prevederi în acest domeniu, în conformitate cu articolul 69 din tratat. Această prevedere nu aduce atingere aplicabilităţii altor prevederi de drept comunitar”.

Subsecvent, cu ocazia adoptării Tratatului de la Maastricht, acestui tratat i-a fost anexat un protocol privind dobândirea de bunuri imobile în Danemarca
, reluat în toate tratatele subsecvente – în prezent, Protocolul (nr. 32) privind dobândirea de bunuri imobile în Danemarca, anexat TUE şi TFUE, care conţine următoarea dispoziţie: „Fără să aducă atingere dispoziţiilor tratatelor, Danemarca îşi poate menţine legislaţia în vigoare în domeniul dobândirii de reşedinţe secundare”. 
Măsuri tranzitorii din tratatele de aderare la Uniunea Europeană privind dobândirea de imobile: reşedinţe secundare, terenuri agricole

Nouă state central şi est-europene care au aderat în 2004

Republica Cehă
Anexa V la Actul privind condiţiile de aderare la Uniunea Europeană a celor zece state, act anexat Tratatului de aderare la Uniunea Europeană (JO L 236, 23.09.2003 p. 17) precizează:

„2. Libera circulaţie a capitalurilor […]

1. Fără a aduce atingere obligaţiilor prevăzute de tratatele pe care se întemeiază Uniunea Europeană, Republica Cehă poate menţine în vigoare, pe o durată de cinci ani de la data aderării, dispoziţiile prevăzute în Legea nr. 219/1995 Sb. privind devizele, modificată, în ceea ce priveşte achiziţia de reşedinţe secundare de către resortisanţii statelor membre care nu au domiciliul în Republica Cehă şi de societăţile constituite în temeiul legislaţiei unui alt stat membru care nu sunt stabilite pe teritoriul Republicii Cehe şi care nu au pe teritoriul acestui stat nici sucursală, nici reprezentanţă.

2. Fără a aduce atingere obligaţiilor prevăzute de tratatele care stau la baza întemeierii Uniunii Europene, Republica Cehă poate menţine în vigoare, pe o durată de şapte ani de la data aderării, dispoziţiile prevăzute în Legea nr. 219/1995 Sb. privind devizele, modificată, referitoare la regimul relaţiilor de proprietate în domeniul proprietăţii funciare şi al celorlalte proprietăţi agricole, precum şi în Legea nr. 95/1999 Sb. privind condiţiile referitoare la transferul de terenuri agricole şi păduri din proprietatea statului în proprietatea altor entităţi, în legătură cu achiziţia de terenuri agricole şi păduri de către resortisanţi ai statelor membre şi de către societăţile constituite în temeiul legislaţiei unui alt stat membru care nu sunt stabilite sau înregistrate în Republica Cehă. În nici un caz resortisantul unui stat membru nu poate fi tratat, în legătură cu achiziţia de terenuri agricole sau păduri, într-un mod mai puţin favorabil decât modul în care este tratat la data semnării Tratatului de aderare sau într-un mod mai restrictiv, comparativ cu resortisantul unei ţări terţe.

Agricultorii independenţi care sunt resortisanţii unui alt stat membru şi care doresc să se stabilească şi să aibă reşedinţa în Republica Cehă nu intră sub incidenţa dispoziţiilor din paragraful precedent sau a altor proceduri decât celor aplicabile resortisanţilor cehi.

În al treilea an de la data aderării are loc o reexaminare generală a măsurilor tranzitorii. În acest sens, Comisia prezintă un raport Consiliului. Hotărând în unanimitate la propunerea Comisiei, Consiliul poate decide reducerea sau încheierea perioadei de tranziţie la care se referă primul paragraf.
În cazul în care există dovezi suficiente că la încheierea perioadei de tranziţie va exista o gravă perturbare sau riscul unei grave perturbări a pieţei terenurilor agricole în Republica Cehă, Comisia, la solicitarea Republicii Cehe, decide extinderea perioadei de tranziţie pentru o perioadă de maxim trei ani. Dacă există dovezi suficiente că la expirarea perioadei de tranziţie vor exista perturbări grave sau riscul unor perturbări grave pe piaţa terenurilor agricole din Republica Cehă, Comisia decide, la cererea Republicii Cehe, extinderea perioadei de tranziţie cu o perioadă de maximum trei ani.”
Estonia

Anexa VI la actul de aderare dispune:
„3. Libera circulaţie a capitalurilor […]

Fără să aducă atingere obligaţiilor prevăzute în tratatele pe care se întemeiază Uniunea Europeană, Estonia poate să menţină în vigoare timp de şapte ani de la data aderării interdicţiile stabilite în dreptul său intern, existente la data semnării prezentului Act, privind achiziţionarea de terenuri agricole şi păduri de către resortisanţi ai statelor membre şi de către companiile constituite în temeiul legilor altui stat membru care nu sunt nici stabilite nici înregistrate în Estonia şi care nu dispun de o filială sau agenţie în această ţară. Resortisanţii unui stat membru nu pot beneficia în niciun caz de un tratament mai puţin favorabil cu privire la achiziţionarea de terenuri agricole şi păduri decât cel de la data semnării Tratatului de aderare şi nu li se poate aplica nici un tratament mai restrictiv decât cel aplicat resortisanţilor unei ţări terţe.
Resortisanţii unui alt stat membru care doresc să se stabilească ca agricultori independenţi şi să domicilieze în Estonia şi care au domiciliat legal şi au practicat agricultura în Estonia pe o perioadă neîntreruptă de trei ani nu se supun dispoziţiilor din paragraful anterior sau altor proceduri diferite de cele aplicabile resortisanţilor estonieni.

O reexaminare generală a acestor măsuri tranzitorii are loc în cel de-al treilea an de la data aderării. În acest sens, Comisia înaintează un raport Consiliului. Hotărând în unanimitate la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf.

Dacă există dovezi suficiente că, la expirarea perioadei de tranziţie, vor exista perturbări grave sau pericolul producerii acestora pe piaţa terenurilor agricole din Estonia, Comisia decide, la cererea Estoniei, prelungirea perioadei de tranziţie cu maxim trei ani.

Cipru

Anexa VII la acel act de aderare dispune: 

„3. Libera circulaţie a capitalurilor […]
Fără să aducă atingere obligaţiilor prevăzute în tratatele pe care se întemeiază Uniunea Europeană, Cipru poate să-şi menţină timp de cinci ani de la data aderării dreptul său intern în vigoare la 31 decembrie 2000 privind achiziţionarea de reşedinţe secundare [Legea privind achiziţionarea de proprietăţi imobiliare (străine)(CAP. 109) şi Legile 52/1969, 55/1972 şi 50/1990), Decizia 50.228 a consiliului de miniştri din data de 25.8.1999 şi Circulara ministerului de interne către directorii regionali din 30.9.1999].

Letonia

Anexa VIII la actul de aderare dispune:

„3. Libera circulaţie a capitalurilor […]

Fără să aducă atingere obligaţiilor prevăzute în tratatele pe care se întemeiază Uniunea Europeană, Letonia poate să menţină în vigoare timp de şapte ani de la data aderării interdicţiile stabilite în dreptul său intern, existente la data semnării prezentului Act, privind achiziţionarea de terenuri agricole şi păduri de către resortisanţi ai statelor membre şi de către companiile constituite în temeiul legilor altui stat membru care nu sunt nici stabilite, nici înregistrate în Letonia şi care nu dispun de o filială sau agenţie în această ţară. Resortisanţii unui stat membru nu pot beneficia în nici un caz de un tratament mai puţin favorabil cu privire la achiziţionarea de terenuri agricole şi păduri decât cel de la data semnării Tratatului de aderare şi nu li se poate aplica nici un tratament mai restrictiv decât cel aplicat resortisanţilor unei ţări terţe.
Resortisanţii unui alt stat membru care doresc să se stabilească ca agricultori independenţi şi să domicilieze în Letonia şi care au domiciliat legal şi au practicat agricultura în Letonia pe o perioadă neîntreruptă de trei ani nu se supun dispoziţiilor din paragraful anterior sau altor proceduri diferite de cele aplicabile resortisanţilor letoni.

O reexaminare generală a acestor măsuri tranzitorii are loc în cel de-al treilea an de la data aderării. În acest sens, Comisia înaintează un raport Consiliului. Hotărând în unanimitate la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf. 
Dacă există dovezi suficiente că, la expirarea perioadei de tranziţie, vor exista perturbări grave sau pericolul producerii acestora pe piaţa terenurilor agricole din Letonia, Comisia decide, la cererea Letoniei, prelungirea perioadei de tranziţie cu maxim trei ani.”

Lituania

Anexa IX la acel act de aderare dispune:

„4. Libera circulaţie a capitalurilor […]
Fără să aducă atingere obligaţiilor prevăzute în tratatele pe care se întemeiază Uniunea Europeană, Lituania poate să menţină în vigoare timp de şapte ani de la data aderării interdicţiile stabilite în dreptul său intern, existente la data semnării prezentului Act, privind achiziţionarea de terenuri agricole şi păduri de către resortisanţi ai statelor membre şi de către companiile constituite în temeiul legilor altui stat membru care nu sunt nici stabilite nici înregistrate în Lituania şi care nu dispun de o filială sau agenţie în această ţară. Resortisanţii unui stat membru nu pot beneficia în nici un caz de un tratament mai puţin favorabil cu privire la achiziţionarea de terenuri agricole şi păduri decât cel de la data semnării Tratatului de Aderare şi nu li se poate aplica nici un tratament mai restrictiv decât cel aplicat resortisanţilor unei ţări terţe.

Resortisanţii unui alt stat membru care doresc să se stabilească ca agricultori independenţi şi să domicilieze în Lituania şi care au domiciliat legal şi au practicat agricultura în Lituania pe o perioadă neîntreruptă de trei ani nu se supun dispoziţiilor din paragraful anterior sau altor proceduri diferite de cele aplicabile resortisanţilor lituanieni.

O reexaminare generală a acestor măsuri tranzitorii are loc în cel de-al treilea an de la data aderării. În acest sens, Comisia înaintează un raport Consiliului. Hotărând în unanimitate la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf.

Dacă existe dovezi suficiente că, la expirarea perioadei de tranziţie, vor exista perturbări grave sau pericolul producerii acestora pe piaţa terenurilor agricole din Lituania, Comisia decide, la cererea Lituaniei, prelungirea perioadei de tranziţie cu maxim trei ani.

Ungaria

Anexa X la actul de aderare dispune:

„3. Libera circulaţie a capitalurilor […]
1. Fără să aducă atingere obligaţiilor prevăzute în tratatele pe care se întemeiază Uniunea Europeană, Ungaria poate să-şi menţină în vigoare timp de cinci ani de la data aderării restricţiile prevăzute în dreptul său intern, existente la data semnării prezentului Act, privind achiziţionarea de reşedinţe secundare.

Resortisanţii statelor membre şi resortisanţii statelor care sunt parte la Acordul privind Spaţiul Economic European, care au avut rezidenţă legală în Ungaria pe o perioadă neîntreruptă de cel puţin patru ani nu se supun dispoziţiilor din paragraful anterior sau altor reguli şi proceduri diferite de cele cărora le sunt supuşi resortisanţii maghiari. În perioada de tranziţie, Ungaria aplică procedurile de autorizare privind achiziţionarea de reşedinţe secundare pe baza unor criterii obiective, stabile, transparente şi publice. Aceste criterii se aplică fără discriminare şi nu fac diferenţe între resortisanţii statelor membre care au rezidenţă în Ungaria.

2. Fără să aducă atingere obligaţiilor prevăzute în tratatele pe care se întemeiază Uniunea Europeană, Ungaria poate să menţină în vigoare timp de şapte ani de la data aderării interdicţiile stabilite în dreptul său intern, existente la data semnării prezentului Act, privind achiziţionarea de teren agricol de către persoane fizice care nu sunt rezidenţi în Ungaria sau nu sunt resortisanţi maghiari şi de către persoane juridice. În nici un caz resortisanţilor statelor membre sau persoanelor juridice constituite conform legilor altui stat membru nu li se poate aplica un tratament mai puţin favorabil cu privire la achiziţionarea de teren agricol decât cel existent la data semnării Tratatului de aderare. În nici un caz nu i se aplică unui resortisant al unui stat membru un tratament mai restrictiv decât cel aplicat unui resortisant al unei ţări terţe.

Resortisanţii altui stat membru care doresc să se stabilească ca agricultori independenţi şi care au domiciliat legal şi au practicat agricultura în Ungaria pe o perioadă neîntreruptă de trei ani nu se supun dispoziţiilor paragrafului anterior sau altor reguli şi proceduri diferite de cele cărora li se supun resortisanţii maghiari.

O reexaminare generală a acestor măsuri tranzitorii are loc în cel de-al treilea an de la data aderării. În acest sens, Comisia înaintează un raport Consiliului. Hotărând în unanimitate cu privire la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf de la punctul 2.

În cazul în care Ungaria aplică proceduri de autorizare privind achiziţionarea de teren agricol în perioada de tranziţie, aceste proceduri se bazează pe criterii obiective, stabile, transparente şi publice. Aceste criterii se aplică fără discriminare şi nu fac diferenţe între resortisanţii statelor membre care au rezidenţă în Ungaria.

Dacă existe dovezi suficiente că, la expirarea perioadei de tranziţie, vor exista perturbări grave sau o ameninţare de producere de perturbări grave pe piaţa terenurilor agricole din Ungaria, Comisia decide, la cererea Ungariei, cu privire la prelungirea perioadei de tranziţie cu maxim trei ani.
Polonia

Anexa XII la actul de aderare dispune:

„4. Libera circulaţie a capitalurilor […]

1. Fără să aducă atingere obligaţiilor prevăzute în tratatele pe care se întemeiază Uniunea Europeană, Polonia poate să-şi menţină în vigoare timp de cinci ani de la data aderării normele pentru achiziţionarea de reşedinţe secundare stabilite în Legea din 24 martie 1920 privind achiziţionarea de bunuri imobiliare de către cetăţenii străini (Dz.U. 1996, Nr 54, poz. 245 cu modificări), modificată.
Resortisanţii statelor membre şi cetăţenii statelor care sunt parte la Acordul privind Spaţiul Economic European, care au avut rezidenţă legală în Polonia pe o perioadă neîntreruptă de cel puţin patru ani nu sunt supuşi, cu privire la achiziţionarea de locuinţe secundare, dispoziţiilor din paragraful anterior sau altor proceduri diferite de cele cărora le sunt supuşi resortisanţii polonezi.

2. Fără să aducă atingere obligaţiilor prevăzute în tratatele pe care se întemeiază Uniunea Europeană, Polonia poate să menţină în vigoare, timp de doisprezece ani de la data aderării, normele stabilite în Legea din 24 martie 1920 privind achiziţionarea de bunuri imobiliare de către cetăţenii străini (Dz.U. 1996, Nr 54, poz. 245 cu modificări), modificată, cu privire la achiziţionarea de păduri şi terenuri agricole. În nici un caz resortisanţilor statelor membre sau persoanelor juridice constituite conform legilor altui stat membru nu li se poate aplica un tratament mai puţin favorabil cu privire la achiziţionarea de terenuri agricole şi păduri decât cel existent la data semnării Tratatului de aderare.

Resortisanţii unui alt stat membru sau ai unui stat care este parte la Acordul privind Spaţiul Economic European care doresc să se stabilească ca agricultori independenţi şi care au domiciliat legal şi au practicat agricultura în Polonia ca persoane fizice sau juridice pe o perioadă neîntreruptă de cel puţin trei ani nu sunt supuşi dispoziţiilor din paragraful anterior sau altor proceduri diferite de cele aplicabile resortisanţilor polonezi cu privire la achiziţionarea de terenuri agricole şi păduri de la data aderării. În voievodatele Warmińsko-Mazurskie, Pomorskie, Kujawsko Pomorskie, Zachodniopomorskie, Lubuskie, Dolnośląskie, Opolskie şi Wielkopolskie, perioada de domiciliere şi închiriere indicată în teza anterioară se extinde, fiind de şapte ani. Perioada de închiriere care precedă achiziţionarea de terenuri se calculează individual, pentru fiecare resortisant al unui stat membru care a închiriat teren în Polonia de la data certificată a contractului iniţial de închiriere. Întreprinzătorii agricoli care au închiriat teren nu în calitate de persoane fizice, ci de persoane juridice, îşi pot transfera drepturile persoanei juridice în temeiul acordului de închiriere lor înşişi ca persoane fizice. Pentru calcularea perioadei de închiriere care precedă dreptul de achiziţionare, se ia în considerare perioada de închiriere a contractelor în calitate de persoane juridice. Acordurile de închiriere de către persoane fizice pot fi prevăzute retroactiv cu o dată certificată, luându-se în considerare întreaga perioadă de închiriere a contractelor certificate. Nu există termene limită până la care întreprinzătorii agricoli să şi transforme actualele contracte de închiriere în contracte pentru persoane fizice sau în contracte scrise cu dată certificată. Procedura transformării acestor contracte de închiriere este transparentă şi nu trebuie în nici un caz să constituie un nou obstacol.

O reexaminare generală a acestor măsuri tranzitorii are loc în cel de-al treilea an de la data aderării. În acest sens, Comisia înaintează un raport Consiliului. Hotărând în unanimitate la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf.

În perioada de tranziţie, Polonia aplică procedurile de autorizare stabilite prin lege care garantează că acordarea de autorizaţii pentru achiziţionarea de proprietăţi imobiliare în Polonia se face pe baza unor criterii transparente, obiective, stabile şi publice. Aceste criterii se aplică fără discriminare şi nu fac diferenţe între resortisanţii statelor membre care au rezidenţă în Polonia.

Slovenia

Anexa XIII la actul de aderare dispune:
„4. Libera circulaţie a capitalurilor […]

În ceea ce priveşte piaţa imobiliară, Slovenia poate recurge la clauza de salvgardare generală prevăzută în articolul 37 din prezentul act pe o perioadă de maximum şapte ani de la data aderării.

Slovacia 

Anexa XIV la actul de aderare dispune:

3. Libera circulaţie a capitalurilor […]

Fără să aducă atingere obligaţiilor prevăzute în tratatele pe care se întemeiază Uniunea Europeană, Slovacia poate să menţină în vigoare timp de şapte ani de la data aderării normele privind achiziţionarea de terenuri agricole şi păduri de către nerezidenţi stabilite în Legea privind valuta 202/1995 col. şi în Legea nr. 229/1991 col. privind proprietăţile funciare şi agricole, modificată. Resortisanţii unui stat membru nu pot beneficia în nici un caz de un tratament mai puţin favorabil cu privire la achiziţionarea de terenuri agricole şi păduri decât cel de la data semnării Tratatului de Aderare şi nu li se poate aplica nici un tratament mai restrictiv decât cel aplicat resortisanţilor unei ţări terţe.

Resortisanţii unui alt stat membru care doresc să se stabilească şi să activeze ca agricultori independenţi în Slovacia şi care au domiciliat legal şi au practicat agricultura în Slovacia pe o perioadă neîntreruptă de cel puţin trei ani nu sunt supuşi dispoziţiilor din paragraful anterior sau altor proceduri diferite de cele aplicabile resortisanţilor slovaci.

O reexaminare generală a acestor măsuri tranzitorii are loc înainte de sfârşitul celui de-al treilea an de la data aderării. În acest sens, Comisia înaintează un raport Consiliului. Hotărând în unanimitate la propunerea Comisiei, Consiliul poate decide să reducă sau să pună capăt perioadei de tranziţie menţionate la primul paragraf.

În cazul în care Slovacia aplică proceduri de autorizare pentru achiziţionarea de bunuri imobiliare de către non-rezidenţi în perioada de tranziţie, aceste proceduri se bazează pe criterii transparente, obiective, stabile şi publice. Aceste criterii se aplică fără discriminare şi nu fac diferenţe între resortisanţii Slovaciei şi cei ai celorlalte state membre.

Dacă existe dovezi suficiente că, la expirarea perioadei de tranziţie, există perturbări grave sau pericolul producerii acestora pe piaţa terenurilor agricole din Slovacia, Comisia decide, la cererea Slovaciei, prelungirea perioadei de tranziţie cu maxim trei ani.”

Statele care au aderat în 2007: Bulgaria şi România 

Bulgaria

Anexa VI („Lista menţionată la articolul 23 din Actul de aderare: măsuri tranzitorii privind Bulgaria”) la Actul privind condiţiile de aderare a Republicii Bulgaria şi a României şi adaptările tratatelor pe care se întemeiază Uniunea Europeană, Act de aderare anexat Tratatului privind aderarea Republicii Bulgaria şi a României la Uniunea Europeană (JO Ediţie specială din 21 iunie 2005) dispune:

„3. Libera circulaţie a capitalurilor […]

(1) Fără a aduce atingere obligaţiilor prevăzute în tratatele pe care se întemeiază Uniunea Europeană, Bulgaria poate menţine în vigoare, timp de cinci ani de la data aderării, restricţiile prevăzute în legislaţia sa, existentă la momentul semnării Tratatului de aderare, cu privire la dobândirea proprietăţii asupra terenurilor pentru reşedinţe secundare de către resortisanţii statelor membre sau ai statelor care sunt parte la Acordul privind Spaţiul Economic European (ASEE), nerezidenţi în Bulgaria, precum şi de către persoanele juridice constituite în conformitate cu legislaţia unui alt stat membru sau a unui stat membru al ASEE.

Resortisanţilor statelor membre şi resortisanţilor statelor care sunt parte la Acordul privind Spaţiul Economic European şi care sunt rezidenţi legali în Bulgaria nu li se aplică dispoziţiile paragrafului precedent sau orice alte norme şi proceduri decât cele care se aplică resortisanţilor Bulgariei. 
(2) Fără a aduce atingere obligaţiilor prevăzute în tratatele pe care se întemeiază Uniunea Europeană, Bulgaria poate menţine în vigoare, timp de şapte ani de la data aderării, restricţiile prevăzute în legislaţia sa, existentă la momentul semnării Tratatului de aderare, cu privire la dobândirea de terenuri agricole, păduri şi terenuri forestiere de către resortisanţii unui alt stat membru, resortisanţii statelor care sunt parte ale la Acordul privind Spaţiul Economic European şi persoanele juridice constituite în conformitate cu legislaţia unui alt stat membru sau ale unui stat membru al ASEE. În nici unul din cazuri, un resortisant al unui stat membru nu poate fi tratat mai puţin favorabil cu privire la dobândirea de terenuri agricole, păduri şi terenuri forestiere decât la data semnării Tratatului de aderare sau nu poate fi tratat într-un mod mai restrictiv decât resortisanţii unei ţări terţe.

Fermierilor care desfăşoară activităţi independente care sunt resortisanţi ai unui alt stat membru şi care doresc să se stabilească şi să aibă rezidenţă legală în Bulgaria nu li se aplică dispoziţiile paragrafului precedent sau orice alte proceduri decât cele care se aplică resortisanţilor bulgari. 
O revizuire generală a acestor măsuri tranzitorii are loc în cel de-al treilea an de la data aderării. În acest scop, Comisia transmite un raport Consiliului. Consiliul, hotărând în unanimitate la propunerea Comisiei, poate decide scurtarea sau încetarea perioadei de tranziţie menţionate la primul paragraf.”

România

Anexa VII („Lista menţionată articolul 23 din Actul de aderare: măsuri tranzitorii, România”) la Actul de aderare anexat aceluiaşi tratat de aderare (JO Ediţie specială din 21 iunie 2005) dispune:

 „3. Libera circulaţie a capitalurilor […]

1. Fără a aduce atingere obligaţiilor prevăzute de tratatele pe care se întemeiază Uniunea Europeană, România poate menţine în vigoare, timp de cinci ani de la data aderării, restricţiile stabilite de legislaţia sa, existente la momentul semnării tratatului de aderare, cu privire la dobândirea proprietăţii asupra terenurilor pentru reşedinţe secundare de către resortisanţii statelor membre sau ai statelor care sunt parte la Acordul privind Spaţiul Economic European (ASEE), nerezidenţi în România, precum şi de către societăţile constituite în conformitate cu legislaţia altui stat membru sau a unui stat membru al ASEE şi care nu sunt stabilite, şi nici nu au o sucursală sau reprezentanţă pe teritoriul României.

Resortisanţilor statelor membre şi resortisanţilor statelor care sunt parte la Acordul privind Spaţiul Economic European cu drept legal de rezidenţă în România nu li se aplică dispoziţiile paragrafului precedent sau orice alte norme sau proceduri, altele decât cele care se aplică resortisanţilor români.

2. Fără a aduce atingere obligaţiilor prevăzute de tratatele pe care se întemeiază Uniunea Europeană, România poate menţine în vigoare, timp de şapte ani de la data aderării, restricţiile stabilite de legislaţia sa, existente la momentul semnării tratatului de aderare, privind dobândirea proprietăţii asupra terenurilor agricole, pădurilor şi terenurilor forestiere de către resortisanţii statelor membre sau ai statelor care sunt parte la Acordul privind Spaţiul Economic European, precum şi de către societăţi constituite în conformitate cu legislaţia altui stat membru sau a unui stat parte a ASEE şi care nu sunt nici stabilite, nici înregistrate în România. În nici un caz, un cetăţean al unui stat membru nu poate fi tratat mai puţin favorabil în ceea ce priveşte dobândirea de teren agricol, păduri sau teren forestier decât la data semnării Tratatului de aderare sau nu poate fi tratat în mod mai restrictiv decât un resortisant al unei ţări terţe.
Fermierii care desfăşoară activităţi independente care sunt resortisanţi ai unui alt stat membru şi care doresc să se stabilească şi să aibă reşedinţa în România nu li se aplică dispoziţiile paragrafului precedent sau orice alte proceduri, în afara celor care se aplică resortisanţilor români.
O revizuire de ansamblu a acestor măsuri tranzitorii va avea loc în cel de-al treilea an de la data aderării. În acest scop, Comisia transmite un raport Consiliului. Consiliul, hotărând în unanimitate la propunerea Comisiei, poate decide scurtarea sau încetarea perioadei de tranziţie menţionată la primul paragraf”.
Statul care a aderat în 2013: Croaţia

Anexa V la Actul de aderare a Croaţiei la Uniunea Europeană, anexat tratatului de aderare a acestui stat la Uniunea Europeană (JO L 112, 24.4.2012) precizează: 

„[…] 3. Libera circulaţie a capitalurilor […]
Fără a aduce atingere obligaţiilor prevăzute în tratatele pe care se întemeiază Uniunea Europeană, Croaţia poate menţine în vigoare, timp de şapte ani de la data aderării, restricţiile prevăzute în Legea sa privind terenurile agricole (OG 152/08) în vigoare la data semnării Tratatului de aderare, cu privire la dobândirea de terenuri agricole de către resortisanţii unui alt stat membru, de către resortisanţi ai statelor care sunt părţi la Acordul privind Spaţiul Economic European (ASEE) şi de către persoanele juridice constituite în conformitate cu legislaţia unui alt stat membru sau a unui stat membru al ASEE. Cu toate acestea, unui resortisant al unui stat membru sau unei persoane juridice constituite în conformitate cu legislaţia unui alt stat membru nu poate să i se acorde, în niciun caz, un tratament mai puţin favorabil în ceea ce priveşte dobândirea de teren agricol decât tratamentul care i s-ar fi acordat respectivului resortisant sau respectivei persoane juridice la data semnării Tratatului de aderare, sau să i se acorde un tratament mai restrictiv decât cel acordat unui resortisant sau unei persoane juridice a unei ţări terţe. 

Agricultorilor independenţi care sunt resortisanţi ai unui alt stat membru şi care doresc să se stabilească sau să devină rezidenţi în Croaţia nu li se aplică dispoziţiile de la primul paragraf şi nici alte norme şi proceduri decât cele care li se aplică resortisanţilor Croaţiei. 
Prezentele măsuri tranzitorii fac obiectul unei reexaminări generale până la sfârşitul celui de al treilea an de la data aderării. În acest sens, Comisia prezintă un raport Consiliului. Consiliul, hotărând în unanimitate la propunerea Comisiei, poate decide să scurteze sau să încheie perioada de tranziţie menţionată la primul paragraf.

În cazul în care există indicii suficiente că, la expirarea perioadei de tranziţie, vor exista perturbări grave sau riscul unor perturbări grave ale pieţei terenurilor agricole din Croaţia, Comisia decide, la solicitarea Croaţiei, cu privire la prelungirea perioadei de tranziţie cu trei ani. Această prelungire poate fi limitată la anumite zone geografice deosebit de afectate”.

Reglementări cu privire la vânzarea terenurilor agricole în state membre UE şi Turcia

AUSTRIA
Achiziţionarea de bunuri imobile de către străini intră în competenţa legislativă a landurilor austriece, existând nouă regimuri juridice diferite. În general, achiziţia este supusă aprobării prealabile a autorităţilor locale. În cazul în care solicitarea este respinsă, solicitantul poate face un apel care este depus în faţa unui Senat administrativ independent sau în faţa unui tribunal local.

Străinii din alte state membre ale Uniunii Europene sunt asimilaţi cetăţenilor austrieci. Termenul „străin” are un înţeles larg şi cuprinde companiile care îşi desfăşoară activitatea în Austria, cu participarea persoanelor fizice sau juridice de altă naţionalitate, ce deţin o participaţie majoritară în cadrul companiei. Definiţiile termenului „străin” variază uşor în landurile austriece.

Potrivit art. 33 din Codul Civil, străinii au aceleaşi drepturi şi obligaţii ca şi nativii, cu excepţia cazului în care drepturile trebuie dovedite.  

Pentru ceilalţi cetăţeni străini există o serie de condiţii pentru ca aceştia să poată încheia contracte de vânzare-cumpărare, contracte de leasing, cumpărarea de acţiuni, obţinerea unei servituţi, etc. În plus, există regimuri suplimentare şi destul de riguroase pentru achiziţionarea de terenuri agricole (ferme) sau case de vacanţă (în regiunile turistice). Principala cerinţă este legată de dovedirea unui interes economic, public sau social. De asemenea, pentru persoanele juridice trebuie prezentate acte privind numărul de angajaţi, sediile de lucru, cardurile de înregistrare ale angajaţilor ce vizează dreptul de a lucra pe teritoriul Austriei.

Societăţile sau persoanele fizice din UE (sau EEA) pot obţine un aviz negativ de cumpărare de proprietăţi, cu excepţia cazului în care se pot prevala pe libera circulaţie a lucrătorilor, libertatea de a furniza servicii, libertatea de stabilire sau libera circulaţie a dispoziţiilor de capital, conform tratatelor aflate în vigoare.

Pe lângă dovedirea unui interes economic, public sau social, într-o serie de landuri străinii trebuie să fi locuit în Austria o anumită perioadă de timp, iar în altele există obligativitatea de a locui permanent la noua adresa, bunurile imobile cumpărate neputând fi considerate drept reşedinţe secundare. 

În plus, în ceea ce priveşte terenurile agricole, cumpărătorul trebuie să-şi demonstreze competenţa în agricultură. 

 Există posibilitatea ca achiziţionarea de bunuri imobile de către străini să poată fi refuzată din motive de securitate. De exemplu, achiziţionarea de terenuri este practic interzisă în zonele montane (Vorarlberg, Tyrol şi Salzburg).

Baza legală pentru înregistrarea terenurilor sunt următoarele acte federale:

- Legea registrului cadastral (AllgemeineGrundbuch Gesetz)
;

- Codul civil;

- Legea construcţiilor.

Registrul funciar este o bază de date electronică care conţine toate imobilele din Austria. Registrul de cadastru este o bază de date a terenurilor ce cuprinde detalii tehnice.

 Registrul funciar este format din mai multe secţiuni:

- Aufschrift: cuprinde numele districtului, al provinciei, numărul de înregistrare, etc.

- Gutsbestandsblatt: cuprinde toate drepturile în conformitate cu Codul civil;

- Eigentumsblatt: conţine datele legate de proprietate, menţionarea persoanei sau persoanelor, adresa, data naşterii şi alte date cu privire la proprietari;

- Lastenblatt: reflectă toate sarcinile legate de proprietate.

Cererea de înregistrare nu necesită nici o formă particulară, fiind obligatorie doare certificarea semnăturii.

Dobânditorul, cetăţean străin, nu poate fi înregistrat în Registrul funciar, implicit nici în cel cadastral, dacă nu există aprobarea autorităţilor locale.

După obţinerea aprobării, proprietarul terenului devine prin lege şi proprietarul clădirilor de pe acel teren. 

Excepţii:

- dreptul la posesia unei clădiri sau incinte (Baurecht Gesetz). Aceste proprietăţi sunt înregistrate în registrul cadastral şi pot fi vândute şi moştenite, dar durata drepturilor nu trebuie să depăşească 99 de ani;

- dreptul de posesie a unei clădiri aflată pe un teren deţinut de către o altă persoană. Clădirea este ridicată temporar pe terenul deţinut de către o altă persoană, de obicei, în cadrul unui contract de leasing. În momentul în care contractul încetează, clădirea trebuie să fie eliminată sau dreptul de proprietate trebuie să fie transferat.

Controlul de acceptare administrativă a cererii de cumpărare a unui teren se realizează de către notarul regiunii respective. Este imposibil ca un străin să fie înregistrat în registre ca proprietar al unui imobil fără permisiunea factorilor locali. Prin urmare, vânzătorul va rămâne proprietarul imobilului, iar părţile pot fi amendate dacă îndeplinesc prevederile contractului, respectiv plata preţului de achiziţie şi predarea bunului, fără obţinerea autorizaţiei necesare.

BELGIA 

Dincolo de criza economică, politica agricolă fixată la nivel regional și aderarea la valorile politicii agricole comune sunt doi factori care au antrenat schimbări asupra pieței funciare din Belgia. Pentru a înțelege creșterile de preț ale terenurilor agricole din Belgia, precum și disparitățile între Flandra si Valonia în sectorul agricol, este necesară o analiză a structurilor agricole din cele două regiuni, precum și a cadrului legislativ.


În regiunea flamandă exploatațiile au un caracter mai mult familial. Deși agricultorii dețin un sfert din terenuri, acestea nu sunt întrebuințate în scop agricol din cauza urbanizării. Se estimează că mai mult de 6 000 de hectare/an sunt scoase din circuitul agricol fiind folosite pentru alte activități. Un aspect important este faptul că nu există o lege specifică pentru exploatațiile familiale și nici o reglementare specifică privind accesul la teren, astfel încât controlul prețurilor funciare este absent.

Din punct de vedere legislativ, piața funciară din Flandra funcționează în baza dreptului de preempțiune al arendaşului și al Guvernului. Există 15 drepturi de preempțiune prevăzute de diverse legi. Dreptul de preempțiune al arendaşului (pentru terenurile pe care le închiriază) est bazat pe o lege veche. În momentul în care proprietarul vinde un teren închiriat unui fermier, arendaşul are dreptul de preempțiune. Când există mai multe drepturi de preempțiune asupra unei parcele, primează dreptul de preempțiune al arendaşului, chiar dacă Statul sau colectivitățile locale dețin un drept de preempțiune.

Agenția funciară flamandă dispune de un drept de preempțiune în teritoriile cu proiecte de amenajare integrată, pe baza mai multor legi, iar zonele în care își poate exercita acest drept sunt stabilite de Ministrul Mediului. Aceasta poate utiliza un drept de preferință în condițiile în care o colectivitate vrea să vândă terenuri pe piața privată.

De asemenea, un element esențial este faptul că nu poate avea loc o revizuire a prețului folosind dreptul de preempțiune. Persoana sau administrația care are dreptul de preempțiune poate cumpăra terenul respectând prețul și condițiile stabilite în acordul inițial dintre vânzător și cumpărător. 
Absența legislației referitoare la accesul la teren a determinat Guvernul flamand să ia următoarele măsuri: instituirea unei bănci funciare flamande și a unor rezerve funciare locale în vederea sprijinirii proiectelor având impact asupra structurilor agrare, naturii și peisajului, implementarea unor proiecte teritoriale de dezvoltare pentru îmbunătățirea funcțiilor și structurilor spațiilor deschise și acordarea indemnizațiilor pentru pierderea de terenuri sau pentru schimbări în planurile de urbanism.

În ceea ce privește Valonia, aproximativ 2 000 de hectare/an sunt scoase din circuitul agricol (alte întrebuințări decât producția alimentară, cum ar fi producția de brazi în Ardennes), dar procentajul este mai încurajator decât cel înregistrat în Flandra. Valonia se caracterizează printr-o agricultură foarte specializată, iar specula este puternic practicată generând mari diferențe de preț pe piața funciară.

Principala problemă o reprezintă inexistența unei legislații care să reglementeze accesul la teren. Accesul la teren se poate face prin două modalități tradiționale, fie prin achiziționarea terenului, fie prin închirierea terenului. Un fenomen care se remarcă este faptul că aproximativ 70% din terenurile agricole se dau în arendă, existând foarte puțini amatori care optează pentru vânzarea lor. 
Agricultorii care doresc să achiziționeze terenuri agricole se confruntă cu următoarele obstacole :

1) raritatea vânzărilor: doar 1 % din terenurile agricole sunt vândute pe an;

2) lipsa de transparență a pieței terenurilor agricole: nu este prevăzută nicio publicitate obligatorie a vânzării, ceea ce înseamnă că doar cei avertizați sunt la curent cu eventualele vânzări de terenuri;

3) prețurile terenurilor agricole nu mai sunt raportate la  capacitatea lor de producție.

Terenurile se vând liber pe piața bunurilor și serviciilor ca orice altă marfă, iar prețul lor este supraevaluat în raport cu valoarea lor agronomică.

În mod concret, între 1995 și 2006, prețul terenurilor agricole în Belgia a crescut de trei ori: prețul mediu pe hectar a trecut de la aproape 10.00€ (9.727€) la aproape 30.000€ (27.190€).

În 2014, prețul unui hectar a atins suma de 60.000€, ceea ce a constituit un record pentru Valonia, mai precis în regiunea Hesbaye, acolo unde terenurile agricole sunt cele mai calitative. Se consideră că cele mai interesante terenuri de cumpărat sunt cele libere, deci fără contract de arendă.

Cum se explică această creștere de prețuri?

· cum vânzările de teren sunt rare, marile competiții au loc între agricultori, care măresc prețurile între ei;

· există persoane din exteriorul spațiului agricol care investesc în terenuri, considerate ca valori-refugiu (în special datorită avantajului fiscal, care le permite să transfere o întreprindere agricolă fără a plăti vreo taxă);

· anumite vânzări sunt conchise de proprietarii care doresc să mărească valoarea terenului în raport cu prețul pe care l-au investit inițial;

· Politica Agricolă Comună încurajează competiția pe hectar, deoarece agricultorii primesc prime în funcție de numărul de hectare cultivate;

· nu există mecanism de control al prețurilor de vânzări.

Dificultățile de închiriere: 
Așa cum s-a menționat mai sus, majoritatea terenurilor agricole sunt închiriate de utilizatori. Așadar, chestiunea închirierii este la fel de crucială ca cea a accesului la proprietate. Cu atât mai mult cu cât cele două piețe (de achiziție și de închiriere) sunt interconectate: 
- un teren vândut „liber de ocupare” (fără contract de arendă) este mai scump decât un teren ocupat; 
- un teren cumpărat la un preț foarte mare nu va fi des supus unui contract de arendă, având în vedere limitarea chiriei.

Închirierea terenurilor agricole este astăzi reglementată prin legea privind contractul de arendă. Această lege a fost gândită pentru a proteja arendaşul (locatarul), într-un context în care terenul nu avea propriu-zis valoare de marfă întrucât se primea prin moștenire.

Protecțiile prevăzute sunt următoarele:

- durată lungă: contractul de arendă are o durată de 9 ani, se reînnoiește de două ori și devine nedeterminat după 27 de ani (prorogare automată, cu drept deplin). Oricare ar fi momentul, proprietarul nu poate rezilia contractul locatarului decât din motive specifice și în termene și forme precise. Mai mult, schimburile de terenuri între locatari și transmiterea contractului de închiriere sunt facilitate de lege, în special pentru descendenți.

- libertate de cultivare: proprietarul nu poate impune nimic locatarului cu privire la modul de cultivare pe care acesta din urmă îl va practica. Astfel, dacă proprietarul dorește ca locatarul să dezvolte un proiect Bio, nu o poate cere din punct de vedere juridic.

- preț fix al închirierii: prețul închirierii este stabilit prin lege. La fiecare 3 ani, comisii specializate (una pe provincie), compusă din 3 proprietari și 3 locatari, negociază valoarea coeficientului prețului de închiriere pe baza rentabilității medii a exploatațiilor. În medie, prețul de închiriere în Valonia este de aproximativ 200 de euro/ha/an. Acesta variază în funcție de regiuni sau de tipul de sol. Prețul de închiriere poate fi majorat doar în anumite cazuri (ex.: contract de închiriere de carieră
).

Consecințe:

1. Din ce în ce mai puține contracte de închiriere

Plecând de la toate aceste protecții, proprietarii se pot simți deposedați de terenurile lor; având în vedere durata contractului de arendă, aceștia au impresia că este etern; de asemenea, având în vedere libertatea de cultivare, nu pot avea siguranța că solurile lor își vor păstra calitatea, iar prețul fix al închirierii se dovedește a nu fi rentabil pentru ei (mai ales judecând după prețul de vânzare a terenurilor).

Actualmente, din ce în ce mai puțini proprietari acceptă să încheie un contract de arendă. Se consideră chiar a fi o eroare de gestionare patrimoniala. De aceea, de acum înainte, când își vor recupera terenurile, proprietarii vor alege fie să le vândă, fie să încheie un contract de foarte scurtă durată care va genera riscuri pentru agricultori
, fie să le dea spre administrare unor societăți de gestiune, precum Agriland.

2. Condiții nescrise ale contractului de arendă

Contractul de arendă oferă o protecție atât de mare, încât a devenit o valoare în sine și se plătește. Pentru a ceda contractul succesorului său, locatarul vinde accesul prin plata unei sume de bani plătite la negru de noul succesor (până la 10.000 de euro/ha în unele zone). Ceea ce este remarcabil este că această sumă este considerată legală și este adesea plătită în fața notarului. 

Legi și politici funciare

1) Codul wallon al agriculturii adoptat în martie 2014 a adus cu sine o serie de obiective ambițioase:

- Codul deschide noi perspective insistând asupra produselor naturale care trebuie să rezulte din cultivarea terenurilor. De asemenea, subliniază înlăturarea speculei pe piața funciară, sprijinirea tinerilor agricultori, crearea de locuri de muncă, conservarea mediului înconjurător și a biodiversității.

- Capitolul IV din titlul XI, Dispoziții referitoare la politica funciară agricolă cuprinde următoarele reglementări:

1. Gestionarea funciară: este vorba de centralizarea gestionării terenurilor agricole de către Regiunea valonă

2. Observatorul funciar: stabilirea unui observator pe piața de vânzare a terenurilor agricole, prin transmiterea datelor din partea notarilor și publicarea anuală a unui raport

3. Dreptul de preempțiune: este vorba de a permite Regiunii valone de a se substitui cumpărătorului în anumite cazuri de vânzări frauduloase sau pentru a susține ocupantul care nu dispune de resursele financiare necesare pentru a-și exercita propriul drept de preempțiune. Prin acest cod, dreptul de preempțiune a fost extins pentru Regiunea valonă la zone desemnate de Guvern ca subiecte la presiunea funciară.

4. Dreptul de expropriere: nu este precizat.

5. Fondul bugetar în materie de politică funciară agricolă, prin care se permite Regiunii valone să acționeze direct pe piața funciară, dobândind și vânzând terenuri agricole (conform modelului francez).

2) Declarația de politică regională conține câteva angajamente cu privire la accesul la teren:

- conservarea suprafețelor destinate agriculturii;

- adaptarea legislației privind contractul de arendă pentru a facilita accesul la teren agricultorilor activi și tinerilor;

- stabilirea unui observator pe piața funciară agricolă și existența posibilității de preempțiune publică pentru a crește transparența operațiunilor funciare;

- înființarea unei bănci funciare valone, însărcinată cu administrarea terenurilor agricole valone și, pe bază de voluntariat, a terenurilor celorlalți proprietari publici sau privați.

Finalmente, există o asociație denumită Terre-en-vue care reunește cetățeni, organizații și actori publici care doresc facilitarea accesului la teren în Belgia pentru asigurarea unei dezvoltări durabile.

Privind aceste date reiese că eforturi suplimentare trebuie făcute pentru a crea un mediu ofertant pentru proprietarii de terenuri din Belgia, astfel încât aceștia să fie stimulați să închirieze terenuri. Una dintre preocupările importante ale UE este asigurarea securității alimentare, care nu poate fi realizată decât printr-o administrare eficientă a terenurilor agricole. Implementarea unui sistem de transfer al terenurilor agricole prin banca funciară e unul din obiectivele politice din Belgia. De asemenea, prin Declarația de Politică Regională se urmărește o evoluție a legislației asupra contractului de arendă, precum și facilitarea accesului tinerilor la terenurile agricole.

O altă problemă este prețul excesiv al terenurilor agricole. Întrebarea care se pune este dacă acesta va scădea sau va continua să crească în același ritm îngrijorător. Evident, este imposibil de anticipat evoluția acestor prețuri, dar prin practici pozitive constante se poate spera la o îmbunătățire a situației. 

BULGARIA

În Bulgaria, există restricţii privind achiziţionarea de terenuri agricole de către cetăţeni ai unui alt stat membru al Uniunii Europene, de către cetăţeni ai statelor care fac parte din Spaţiul Economic European (EEA), precum şi de către persoane juridice din aceste zone. Cu toate acestea, există două excepţii pentru cei care doresc să achiziţioneze terenuri agricole în Bulgaria. În primul rând, terenurile agricole şi forestiere pot fi achiziţionate de către acei cetăţeni ai UE care sunt producători agricoli ce desfăşoară activităţi independente şi care doresc să se stabilească şi să locuiască permanent în Bulgaria. Aceştia trebuie să fie înregistraţi în această calitate, în conformitate cu procedura stabilită de legea Registrului BULSTAT. În al doilea rând, persoanelor juridice li se permite să dobândească şi să deţină terenuri fără restricţii, atâta timp cât acestea sunt înregistrate în Bulgaria. Ponderea capitalului străin participant nu contează. Străinii nerezidenţi pot achiziţiona terenuri agricole şi forestiere în cazul în care aceştia participă în calitate de acţionari într-o entitate juridică. 

Amendarea Legii terenurilor agricole din anul 2014 a condus la imposibilitatea legală de achiziţie şi deţinere a unui drept de proprietate asupra terenurilor agricole din Bulgaria pentru:

- societăţile ai căror acţionari sunt societăţi care sunt direct sau indirect, înregistrate în jurisdicţii cu regim fiscal favorabil (aşa numitele societăţi off-shore);


- societăţile ai căror acţionari sunt cetăţeni străini (în afară de persoanele fizice cetăţeni ai statelor membre ale Uniunii Europene sau Spaţiului Economic European), sau persoanele juridice străine (în afară de cele prevăzute de art. 3, alin 4 din Legea terenurilor agricole. 

Persoane juridice străine poate dobândi un drept de proprietate asupra terenurilor agricole, în conformitate cu condiţiile acordurilor internaţionale, ratificate în conformitate cu procedura prevăzută de Constituţie.

- societăţile pe acţiuni care au emis acţiuni la purtător. În conformitate cu prevederile legale, dreptul de proprietate asupra terenurilor agricole pot fi obţinut de către persoane fizice sau juridice care au locuit sau au fost stabilite în Republica Bulgaria pentru mai mult de 5 ani.
Persoanele juridice care au depus o cerere de înregistrare în temeiul legislaţiei bulgare, care au o vechime mai mică de 5 ani, pot dobândi dreptul de proprietate asupra terenurilor agricole, cu condiţia ca acţionarii sau reprezentanţii lor să fi avut reşedinţa în Bulgaria pentru mai mult de 5 ani.

Acest lucru înseamnă că nu numai cetăţenii străini, ci şi cei bulgari nu pot achiziţiona terenuri agricole în Republica Bulgaria, dacă nu au locuit cel puţin 5 ani pe teritoriul ţării, înainte de data depunerii solicitării.

În conformitate cu prevederile legale, la încheierea unui acord pentru achiziţionarea dreptului de proprietate asupra terenurilor agricole, este necesar ca dobânditorii persoane fizice să prezinte o declaraţie de origine a fondurilor în faţa unui notar public, iar persoanele juridice - un document care să ateste provenienţa fondurilor. 
Terenurile agricole din fondul de stat pot fi închiriate fără licitaţie de către proprietarii de animale înregistrate în Sistemul de identificare a animalelor al Agenţiei pentru Siguranţa alimentară din Bulgaria (BFSA), în cazul în care terenul este o păşune sau o pajişte. În caz contrar, închirierea sau leasingul de terenuri din fondul municipal agricol este supus unei proceduri de licitaţie sau concurs în condiţiile  stabilite de către Consiliul Local.

Păşunile şi pajiştile pot fi închiriate persoanelor care nu au datorii la bugetul de stat, valoarea chiriei fiind proporţională cu numărul şi tipul de animale înregistrate, la valoarea de piaţă estimată de către un evaluator independent
.

În Bulgaria, există unele fonduri mari de investiţii cu participare străină care au dobândit suprafeţe semnificative de terenuri agricole. De exemplu, Winslow Group SA - un parteneriat bulgar-britanic - a investit în 4.000 ha, din care 2.500 ha, au fost achiziţionate în 2008; Ceres, un fond de investiţii, care cuprinde ca partener Raiffeisen Centrobank AG, deţinea aproximativ 22.000 ha în anul 2008.

CEHIA

În Republica Cehă, străinii (atât persoane fizice cât şi persoane juridice cu sediul în străinătate) nu au putut achiziţiona terenuri agricole până în anul 2011. Au existat totuşi unele excepţii. În primul rând, străinii au fost în măsură să achiziţioneze terenuri în cazul în care au dobândit cetăţenia cehă sau erau căsătoriţi cu un cetăţean ceh. În plus, străinii au fost în măsură să achiziţioneze terenuri prin moştenire sau prin exercitarea drepturilor de preemţiune, care au decurs din existenţa co-proprietăţii. Aceştia au fost, de asemenea, în măsură să cumpere în cazul în care terenul nu a putut fi separat de un alt activ care era deja deţinut de un străin. 

După o perioadă de tranziţie, fermierii, cetăţeani ai Uniunii Europene, au fost în măsură să achiziţioneze terenuri agricole în cazul în care aceştia erau înregistraţi ca agricultori care desfăşoară activităţi independente şi care au locuit permanent în Republica Cehă timp de cel puţin trei ani. Acest lucru înseamnă că persoanele fizice care locuiesc permanent şi practică agricultura timp de cel puţin trei ani, în Republica Cehă, pe terenuri închiriate, precum şi persoanele juridice cehe care combină capitalul ceh cu cel străin, sunt eligibile pentru a cumpăra terenuri agricole private. Fermierii trebuie să-şi dovedească integritatea, cunoştinţele profesionale în domeniul agriculturii şi cunoaşterea limbii cehe. 
Din noiembrie 2010, guvernul ceh a modificat condiţiile de eligibilitate pentru străinii care doresc să cumpere terenuri private şi de stat. Cerinţa de a locui permanent şi de a practica agricultura timp de cel puţin trei ani în Republica Cehă, precum şi alte condiţii (cunoştinţe de agricultură şi cunoaşterea limbii cehe) au fost eliminate. Singura condiţie pentru achiziţionarea de terenuri a rămas înregistrarea oficială ca fermier.

În Republica Cehă, dreptul de preempţiune pentru achiziţiile de teren de stat este deţinut de următoarele categorii: fermieri, proprietari de terenuri, partenerii din gospodăriile corporative, membri ai cooperativelor şi persoanele eligibile care au obţinut restituiri de terenuri confiscate. Drepturile de preferinţă sunt utilizate frecvent atunci când terenul de stat este privatizat. 

În jur de 90% din totalul terenurilor de stat, care au fost privatizate în anul 2006, de exemplu, au fost cumpărate de către persoanele care s-au prevalat de drepturile lor de preempţiune. Acest lucru ilustrează în mod clar că cei care au reuşit să închirieze terenuri de la stat la începutul perioadei de reformă, au fost foştii directori de ferme colective şi de stat, ei aflându-se într-o situaţie privilegiată şi la un deceniu după începerea reformelor.

Noul Cod civil, adoptat în anul 2014, a permis dobândirea dreptului de proprietate al unui teren sau a unei construcţii amplasate pe acel teren (dreptul de superficie) de la un non-proprietar în cazul în care au fost îndeplinite anumite condiţii, în special buna-credinţă a cesionarului în înregistrările făcute în registrul funciar (cedentul trebuie să fie înregistrat ca proprietar). 

Cu toate acestea, proprietarul real al bunului imobil poate, în anumite circumstanţe, să conteste dreptul de proprietate al noului proprietar prin depunerea unei notificări la Oficiul Registrului competent în termenul legal, indiferent dacă solicitantul este cetăţean ceh sau străin.

CROAŢIA

Terenurile înregistrate în registrul funciar pot aparţine atât unei persoane fizice, cât şi comunităţii locale. Acestea nu pot fi vândute decât prin licitaţie publică, dar acest lucru nu este facil. Principala problemă a Croaţiei este legată de forma de proprietate asupra terenurilor, cea mai mare parte aparţinând statului. Terenurile şi imobilele naţionalizate în perioada comunistă au fost transferate în proprietatea autorităţilor locale din proprietatea statului, dar o bună parte dintre acestora nu au fost înregistrate în registrele agricole, cadastrale sau de alt tip. Deci, în cazul în care investitorul a decis să achiziţioneze un teren de la comunitatea locală, de fapt, el nu a cumpărat de la proprietarul său legal. În această situaţie, cumpărătorul nu poate să-şi înregistreze dreptul de proprietate asupra acestuia
.

Prin introducerea unui nou mecanism care se aplică tuturor tranzacţiilor cu terenuri, mai puţin investitorilor aflaţi în litigii cu comunitatea locală, cumpărătorul poate considera că imobilul sau terenul respectiv aparţine statului şi poate obţine dreptul de proprietate asupra acestuia, inclusiv înregistrarea în registrul terenurilor.

Scopul adoptării Legii privind administrarea şi cedarea activelor aflate în proprietatea Republicii Croaţia a fost acela de a facilita investiţiile firmelor croate şi străine, şi mai puţin unul legat de protejarea fondului funciar. S-a avut în vedere simplificarea şi accelerarea procedurilor de obţinere a autorizaţiilor de construcţie, reducerea numărului de documente solicitate, respectarea termenelor de către structurile locale cu atribuţii în domeniu, etc.

ESTONIA

În Estonia, străinii, în general, nu au putut achiziţiona terenuri agricole până în anul 2011, existând totuşi unele excepţii. În primul rând, legea nu a interzis străinilor să achiziţioneze teren agricol în cazul în care parcela de teren a fost mai mică de 10 ha. În al doilea rând, restricţiile privind cumpărarea a mai mult de 10 ha, nu au fost pe deplin aplicabile unui cetăţean UE care are reşedinţa permanentă în Estonia de cel puţin trei ani, care este unic proprietar listat în registrul estonian şi a practicat agricultura cel puţin pe perioada ultimilor trei ani. Aceste prevederi nu s-au aplicat în totalitate persoanelor juridice înscrise în Registrul comercial al Estoniei sau Registrul asociaţiilor non-profit şi al fundaţiilor, care au fost implicate în practicarea agriculturii în ultimii 3 ani. 

Aceleaşi prevederi li se aplică şi filialelor întreprinderilor din UE, în cazul în care filiala este înregistrată în Estonia. În plus, în cazul în care persoana sau entitatea juridică nu a îndeplinit cerinţele menţionate mai sus, aceasta putea să achiziţioneze terenuri, fiind necesară aprobarea Guvernatorului districtului. Decizia de acordare a aprobării avea la bază planul de afaceri al solicitantului privind utilizarea terenurilor şi conformitatea acestuia cu cerinţele agricole şi forestiere, activele financiare ale solicitantului şi experienţa lui în producţia agricolă şi forestieră. Guvernatorul putea să aprobe tranzacţia numai în cazul în care solicitantul se afla în Estonia de cel puţin şase luni sau avea o experienţă în producţia agricolă de cel puţin un an.

FRANŢA

Cadrul legal
- Codul Rural recent modificat prin: 
- Legea nr. 2014-1170 din 13 octombrie 2014 referitoare la viitorul agriculturii, alimentaţiei şi pădurii;

- Decretul nr. 2015 – 1783 din 28 decembrie 2015.
- Legea nr 60-808 din 5 august 1960, varianta consolidată din 2016
După război, în Franţa, penuria alimentară gravă a acelor ani releva că structura funciară a ţării era deficitară, iar producţia agricolă fusese puternic afectată, dezorganizată. De atunci şi până în prezent, securitatea şi independenţa alimentară a ţării au constituit preocupările majore ale conducătorilor francezi, fiind adoptate şi aplicate strategii adecvate, astfel încât în timp scurt Franţa a devenit o ţară cu producţie agricolă excedentară. Legile agricole elaborate în anii 1960 - 1962 au transformat structurile agricole de mare amploare şi au constituit baza trecerii la modernizarea agriculturii franceze, aplicând un model de dezvoltare agricolă, unic, care a conservat exploatarea agricolă famială de tip mediu
.  Încă din anii `60, pentru protejarea şi valorizarea terenurilor agricole franceze au fost înfiinţate Societăţile de Amenajări Funciare şi Amenajare Rurală (SAFER) care reprezintă instrumentele specifice prin care se  realizează această politică. 

Codul Rural francez
 a fost modificat relativ recent, prin Legea nr. 2014-1170 din 13 octombrie 2014 referitoare la viitorul agriculturii, alimentaţiei şi pădurii.
 La punctul 14 al consideraţiilor preliminare din legea nr. 2014-1170 se menţiona că politica agricolă franceză, în dimensiunea sa internaţională, europeană, naţională şi teritorială are ca unul din obiective acela de a răspunde fenomenului creşterii demografice, reechilibrării schimburilor dintre state în cadru european şi internaţional, pe baza respectării principiului suveranităţii alimentare, capabilă a asigura dezvoltarea durabilă şi echitabilă, luptând împotriva foamei şi consolidând autonomia alimentară în lume. În acest scop, la punctul 16 se prevedea că vor fi dezvoltate dispozitive de prevenire şi gestionare a riscurilor, cu referire specială la protejarea şi valorizarea terenurilor agricole. 

În Codul Rural se menţionează că politica de amenajare rurală definită la articolul L.111-2 şi dispoziţiile referitoare la profesiile agricole contribuie la îndeplinirea obiectivelor menţionate în politica agricolă naţională. Statul urmăreşte, conform misiunilor sale fundamentale, asocierea colectivităţilor teritoriale în realizarea acestor obiective. 

În Titlul IV se face referire la Societăţile de Amenajări Funciare şi Amenajare Rurală (SAFER) care se preocupă de aspectul funciar al politicii de amenajare şi dezvoltare a teritoriului rural, în cadrul definit de articolul L. 111-2 din Codul rural. 

Ca statut juridic SAFER sunt societăţi anonime (forma lor nu a fost impusă prin lege, dar toate  sunt societăţi anonime), de tip nonprofit, create în Franţa încă din anii `60, prin legea orientării agricole,
 cu scopul de a îmbunătăţi structurile funciare, prin instalarea sau menţinerea exploataţiilor agricole sau forestire. Ca statut juridic ele sunt recunoscute de Consiliul de stat ca organisme însărcinate, sub controlul administraţiei de stat, cu gestionarea unui serviciu public care are drept scop a îmbunătăţi structurile agricole. Curtea de Casaţie le recunoaşte de asemenea ca un organism căruia statul i-a încredinţat misiunea de a servi interesul public. Această vocaţie particulară a SAFER are drept consecinţă faptul că acestea nu au scop lucrativ, activitatea lor nefiind motivata de profit.

În componenţa SAFER  se află reprezentanţi ai profesiilor agricole, ai organizaţiilor profesionale agricole (Camere agricole, sindicate), aleşi locali sau alţi reprezentanţi ai colectivităţilor teritoriale, ca şi reprezentanţi ai sectoarelor conexe, aflaţi sub controlul statului prin prezenţa a doi comisari ai guvernului, unul fiind director regional pentru agricultură şi păduri, altul fiind  director al finanţelor (trezoreriei) publice. Modul de luare a deciziilor de către SAFER se caracterizează prin obţinerea unui larg consens, fiind necesar avizul comitetului tehnic departamental, decizia Consiliului de administraţie, precum şi exercitarea controlului de către stat.

Prin Legea nr 60-808 din 5 august 1960 în articolul 15 se defineau misiunile SAFER, acelea de a achiziţiona terenuri sau exploataţii agricole, puse în mod liber la vânzare de proprietarii lor, precum şi terenuri necultivate, cultivate şi ulterior retrocedate după efectuarea unei amenajări, cu scopul de a îmbunătăţi structurile agrare, de a mări suprafaţa anumitor exploataţii agricole şi de facilita cultivarea solului si instalarea agricultorilor. Deşi sunt organisme private SAFER sunt investite cu misiunea de interes general, asemănătoare unui serviciu public. 

Conform articolului L 141-1 al Codului Rural, misiunile actuale ale SAFER constau în: protecţia spaţiilor agricole, naturale şi forestiere, favorizând instalarea, menţinerea şi consolidarea exploataţiilor agricole sau forestiere (menţiune care a înlocuit prevederea anterioară de a limita mărirea exploataţiilor), cu scopul de a atinge dimensiunea economică viabilă, conformă cu criteriile schemei regionale a exploataţiilor agricole; SAFER au ca misiune să susţină menţinerea diversităţii peisajelor şi biodiversităţii, protecţia resurselor naturale şi să asigure transparenţa pieţii funciare rurale. SAFER transmit în fiecare an Consiliului superior al pădurii şi lemnului bilanţul activităţii sale în domeniul forestier.  SAFER transmit informaţiile pe care le deţin referitoare la evoluţia preţurilor şi la amploarea schimbărilor legate de destinaţia terenurilor agricole. În acest mod, SAFER asigură transparenţa pieţei funciare  rurale. Legea din anul 2014 a definit aşadar misiunile de interes general ale SAFER pe patru axe principale: agricultură, protecţia mediului, dezvoltare rurală şi asigurarea transparenţei pieţei funciare. 

Principalul mijloc de realizare a obiectivelor sale este dreptul de preempţiune care le este acordat  prin articolul L 141-1 şi L.143-1 al Codului Rural. Modalităţile de exercitare a drepturilor de preempţiune sunt conforme unor proceduri bine stabilite. Conform acestor prevederi, toate vânzările de fonduri agricole sau terenuri cu vocaţie agricolă  trebuie să fie aduse la cunoştinţa SAFER. Acelaşi principiu este aplicabil şi dacă parcela de vândut nu este în câmpul preempţiunii. Notarul însărcinat cu întocmirea actelor de vânzare-cumpărare va trebui să aducă la cunoştinţa SAFER preţul şi condiţiile vânzării. Cu avizul favorabil al comisarilor guvernului ele vor putea exercita, motivat, în termen de 2 luni de la data notificării, dreptul de preempţiune. Notarii informează în prealabil SAFER în legătură cu cesionarea unor părţi sau acţiuni ale societăţilor. Această obligaţie de informare este valabilă şi pentru cesionarea uzului fruct sau unei proprietăţi nude. 

Preempţiunea trebuie motivată fie prin instalarea, reinstalarea, menţinerea agricultorilor; fie prin mărirea şi ameliorarea repartiţiei exploataţiei existente sau prin conservarea exploataţiilor viabile existente care pot fi ameninţate de parcelare în urma cesionării separată a terenurilor şi clădirilor de locuit, prin preocupări legate de protecţia mediului, prin salvgardarea caracterului familial al exploatării, prin combaterea speculaţiei funciare, prin protejarea pădurilor şi îmbunătăţirea structurilor silvicole, prin protecţia spaţiilor agricole şi naturale periurbane etc. Aceste motive ale SAFER vor fi aduse la cunoştinta celor interesaţi. Preempţiunea poate fi contestată în termen. 

În Titlul IV al Codului Rural referitor la societăţile de amenajare funciară şi aşezările rurale, în capitolul II se fac precizări legate de operaţiunileefectuate de SAFER.  Procedura de atribuire se desfăşoară conform articolului R.142-1, modificat prin decretul nr. 2015 – 1783 din 28 decembrie 2015. Bunurile sunt atribuite de către societăţile de amenajare funciară candidaţilor, persoane fizice sau juridice, capabile să asigure gestionarea, punerea în valoare sau conservarea,  având în vedere situația lor familială, capacitatea financiară de a dobândi proprietatea și de a o gestiona, existenţa unor venituri non-agricole, aptitudinile profesionale și calitățile personale, precum și interesul economic, social sau de mediu al operaţiunii. Capacitatea financiară a solicitantului este evaluată de către societăţile de amenajare funciară care poate solicita candidatului orice act doveditor al acestor exigenţe. 

SAFER pot ceda bunurile persoanelor care se angajează a le închiria prin încheierea unor contracte de închiriere sau convenţii, prevăzute la articolul L. 481-1. Ele pot acţiona în direcţia consolidării exploataţiilor, cu scopul ca acestea să atingă dimensiunea economică viabilă, conformă criteriilor schemei regionale a exploatărilor agricole. Dacă nu se respectă aceste prevederi bunurile nu pot fi atribuite niciunui candidat.

Conform prevederilor legale, SAFER poate impune candidatului un caiet de sarcini cu angajamentul de menţinere, pentru un interval minimal de zece ani, a uzului agricol sau forestier sau a calitatii de mediu a bunurilor atribuite. Intervalul poate fi de 18 ani dacă bunurile sunt situate într-un perimetru de protecţie şi se pun în valoare spaţii agricole şi naturale periurbane, delimitate prin aplicarea art. L. 113-16 din Codul de urbanism. Prin lege nu poate fi efectuata o operaţiune de cesionare, fără acordul prealabil a SAFER.Caietul de sarcini poate prevedea ca durata angajamentului să fie adaptată, în funcţie de mizele de protecţie şi de strategiile definite de stat, de colectivităţile teritoriale. Durata nu poate depăşi 30 de ani.  Caietul de sarcini este parte integrantă a actului de vânzare si face obiectul publicităţii funciare. Preţul fixat în caietul de sarcini ia în considerare valoarea bunului, reactualizată, cu creşterea plăţilor utile și necesare, scazand orice pierderi produse prin depreciere. În lipsa unei indicaţii în caietul de sarcini, preţul este stabilit de către judecătorul de expropriere.


În vederea aplicării Titlului IV Cartea I a Codului rural, în articolul D 142-1 a părţii reglementative sunt introduse modificările aduse de Decretul nr. 2015-1018 din 18 august 2015
 referitor la modalităţile de manifestare a dreptului de preempţiune de către societăţile SAFER în raport cu terenurile cu vocaţie agricole şi cu drepturile de bază de plată. Conform modificărilor, noţiunile de notificări şi declaraţii sunt completate cu cele de informaţii statistice şi financiare. În articolul D 142-1 se prevede aşadar ca pentru un teren cu vocaţie agricolă şi cu drepturi de plată care face obiectul preempţiunii, în apelul la candidatură să se indice faptul că terenurile şi drepturile de plată ataşate vor fi vândute împreună. Conform articolului R. 142-1, în cazul în care cel care achiziţionează nu este el însuşi cel care exploatează, el se angajează să închirieze terenurile şi drepturile ataşate aceleiaşi persoane care închiriază, cu acordul SAFER. În absența unui candidat pentru predarea în proprietate, SAFER trebuie să acţioneze conform articolului 12 al Regulamentului UE nr. 809-2014 al Comisiei din 17 iulie 2014 referitor la achiziţia bunurilor. 

Conform articolului L411-74 din Codul Rural va fi pedepsit cu 2 ani închisoare şi o amendă de 30 000 € sau una din aceste pedepse orice proprietar care a arendat, închiriat, a încetat activitatea sau orice intermediar care în mod direct sau indirect, prin schimbarea unui operator, obţine sau încearcă să obţină o reducere în numerar sau a valorii, în mod nejustificat, impune sau încearcă să impună o recuperare a bunurilor personale, la un preţ care nu corespunde valorii de piaţă a acestora.  
Prin legea referitoare la viitorul agriculturii, din anul 2014 s-a îmbunătăţit modul de funcţionare şi conducere a SAFER, reprezentate în prezent de Federaţia naţională a SAFER/ Terres d’Europe-Scafr. Prin lege s-a urmărit  de asemenea consolidarea dublei tutele exercitate de stat, prin Ministerul agriculturii şi Ministerul finanţelor; garantarea securităţii juridice a intervenţiilor SAFER; regionalizarea SAFER şi egalizarea finanţării pe regiuni, proces ce urma a fi efectuat în mai multe etape. Ordonanţa nr. 2016-316 din 17 martie 2016 se referă la adaptarea SAFER la noua reformă regională
. Un alt obiectiv actual este  îmbunătăţirea cunoaşterii pieţei.

În Cartea a III a Codului Rural referitoare la exploatarea agricolă, la articolul  L312-3 se prevede, că, pentru îmbunătăţirea cunoaşterii pieţei terenurilor agricole, a fost înfiinţat Repertoarului valorii terenurilor agricole, a valorii lor de piaţă, a valorii locative şi a valorii randamentului lor, stabilite de fiecare Comisie departamentală de amenajare a teritoriului (prevăzută de articolul L.121-8 al Codului Rural),  repertoar făcut public în fiecare comună. Pentru fiecare categorie de terenuri agricole, definite pe regiune, comisia departamentală constată: 1. valoarea medie de piaţă: 2. valoarea medie locativă; 3. determină valoarea randamentului plecând de la venitul brut al exploatării, luând în considerare ca reper principalele sisteme de producţie aplicate şi caracteristicile agronomice ale solului. Aceste valori pot fi propuse de comisiile comunale sau intercomunale de amenajare funciară, definite la articolele L. 121-3 şi  L. 121-4 al Codulului Rural. 
SAFER sunt reprezentate în Observatorul spaţiilor naturale, agricole şi forestiere
. Anual este elaborată o hartă a terenurilor agricole vândute şi închiriate, precum şi a preţurilor de vânzare-cumpărare, închiriere din ultimii zece ani
. 


Conform raportului Consiliului general al alimentatiei şi agriculturii şi auditului  Ministerului agriculturii,
 achiziţionarea prin aplicarea dreptului de preempţiune de către SAFER nu reprezenta în anul 2015 decât aproximativ 1% din totalul operaţiunilor efectuate. În ultimii ani, principala preocupare a SAFER a fost atribuirea de terenuri cu scopul menţinerii modelului agriculturii familiale, element integrat în legea referitoare la viitorul agriculturii franceze. O altă preocupare a fost lărgirea câmpului de intervenţie a SAFER prin aplicarea dreptului de preempţiune, fiind aplicat şi în cazul cesionării părţilor sociale ale societăţilor agricole, putând astfel să intervină în procesul dezmembrării proprietăţii.

Raportul Curtii de conturi din anul 2014
 sublinia îmbunătăţirile importante aduse de folosirea instrumentului de protecţie şi control SAFER. Raportul Consiliului general al alimentatiei şi agriculturii (CGAAER) a evidenţiat însă şi disfuncţionalităţi legate de finantarea şi consolidarea controlului exercitat de către stat asupra SAFER. 

În cele cinci decenii de activitate a SAFER s-a relizat permanent reevaluarea şi adaptarea misiunilor SAFER la dinamica sectorului agricol, confruntat în prezent cu  fenomenul financiarizării agriculturii
. Una din problemele dezbătute în prezent este cea a transmisibilităţii exploataţiilor agricole în care producătorii francezi au investit de-a lungul timpului, a rolul sectorului financiar care poate cumpăra exploataţii la preţuri foarte ridicate, inaccesibile agricultorilor obişnuiţi. Chiar și operaţiunea de recuperare treptată a unor exploataţii agricole nu este posibilă din cauza unor niveluri prea ridicate ale preţurilor. 
La Congresul SAFER de la La Rochelle
, din anul 2015, s-a atras atenţia asupra fenomenului acaparării terenurilor agricole, din interior si din exterior, mai ales prin intermediul fondurilor de investiţii, fenomen care a luat amploare în ultimii ani. S-a constatat că au apărut elemente noi legate de transferurile unor acţiuni, a unor părţi ale societăţilor agricole. SAFER intervine în limita posibilului împotriva acestui fenomen.  Legea oferă posibilităţi de aplicare a drepturilor de preempţiune de către SAFER, dar există limitare la transferurile de 100% a părţilor societăţilor. Transferurile sub 99% sunt încă influenţate de fenomenul financiarizării agriculturii prin fonduri financiare, în special străine, ai căror proprietari rămân puţin cunoscuţi. 
În cadrul Congresului SAFER s-a afirmat că fenomenul lipsei transparenţei în gestionarea sectorului funciar este una din marile probleme actuale. În acest context, se sesiza că, în mod mai puţin transparent, holdingurile au acaparat piaţa funciară franceză, dându-se exemplu expansiunii capitalului rus în sectorul viticol, al celui chinez în acelaşi sector dar şi în domeniul prelucrării laptelui, al fondurilor de pensii belgiene care au fost atrase de investiţiile în marile culturi de cereale. Specialiştii SAFER apreciau că acapararea terenurilor agricole în mâinile marilor proprietari ar putea duce, în timp, la dispariţia ţăranilor tradiţionali
. Marile holdinguri aplică procedee ajungându-se adesea la agricultură fără ţărani, sau fără angajaţi locali, activitatea agricolă neavând  impact asupra mediului local. Acaparatorii terenurilor agricole sunt aşadar uneori din interiorul sectorului agricol, fiind reprezentat de cei care se dezvoltă în ritm rapid marginalizându-i pe ceilalţi. 
În Franţa se solicită reglementarea acestor fenomene de mărire a exploatărilor agricole, pentru a menţine viabile şi transmisibile fermele agricole tradiţionale. În perioada 2000-2010 au dispărut 127000 de exploataţii agricole, populaţia agricolă activă  fiind de zece ori mai mică devenind 3% din populaţia activă totală. Un studiu 2013 realizat de Agrifrance
  arăta că deşi investitorii străini cumpăraseră doar 6000 ha, concentrarea terenurilor era un proces avansat. Ultimul recensământ agricol punea în evidenţă faptul că jumătate din suprafaţa agricolă utilă era exploatată de 10% din cei care exploatau. 


Numărul exploataţiilor agricole în Franţa a scăzut de 4 ori în ultimii 50 de ani, suprafaţa medie a suprafeţelor crescând de la 15 la 55 hectare. Acest proces a fost accentuat de aplicarea Politicii Agricole Comune. În ultimii ani s-a înregistrat şi un fenomen de acaparare a rentei, fiind necesară o reglementare adecvată acestor fenomene precum şi o transparenţă crescută a tranzacţiilor funciare.

Un alt risc sesizat de specialişti este specularea unor terenuri agricole în vederea urbanizării, în aşteptarea punerii în aplicare a unor planuri de urbanizare viitoare. Demararea unor proiecte de urbanizare care are efecte asupra solurilor, declanşând fenomenul artificializării terenurilor devenite construibile. În acelaşi timp, se produce extinderea zonelor comerciale care a atins cote deosebite.  În acest context, în Franţa, preţul pământului a crescut uneori rapid, cu 5,1 % pe an, speculaţiile cu terenuri nefiind raportate şi fiind greu de identificat. 


Noile reglementări ar trebui să reafirme faptul că, în Franţa, ca în orice alt stat membru UE, agricultura trebuie să contribuie la ocuparea forţei de muncă la nivel local, la alimentarea populaţiei, având un rol deosebit în realizarea coeziunii sociale, protecţiei mediului, biodiversităţii, peisajului. În acelaşi timp, amenajarea teritoriului în acest scop reprezintă un interes strategic naţional. Nereglementarea adecvată în domeniul funciar lăsându-l total sub efectul pieţei libere reprezintă o poartă deschisă către financiarizare şi speculaţie, cu efecte negative asupra procesului instalării noilor agricultori, asupra modelului francez de agricultură fondat pe întreprinderea familială care poate asigura o producţie diversificată şi de calitate, de creare a locurilor de muncă şi de valoare adăugată la nivel local şi regional.

Federaţia naţională a SAFER a atras atenţia asupra numărului în creştere a fenomenelor de acaparare funciară prin deturnarea regulilor de control funciar, subliniind lipsa fondurilor de achiziţionare, pentru aplicarea politicilor publice în domeniul funciar. În confruntarea cu dorinţa intensă a investitorilor de a achiziţiona şi valorifica bunuri agricole, este necesar a consolida politicile funciare cu scopul de a le face eficiente  în situaţii foarte diferite. 
           GERMANIA


Legea cu privire la măsurile de îmbunătățire a structurilor agricole și de conservare a fermelor agricole şi forestiere  ( Legea funciară ) a intrat în vigoare la 28 iulie 1961. Modificări minore au fost aduse în 1974 , 1986 , 2005, 2006 și 2008. Un drept de preemțiune poate fi exercitat de către asociațiile non-profit ("Landgesellschaften") . Baza lor legală datează din 1919 ("Reichssiedlungsgesetz") .


Până la reforma federală din 2007, guvernul federal avea competență legislativă în materie de tranzacții imobiliare, școli şi contracte de închiriere din mediul rural și de îmbunătăţiri funciare . Din acel moment, legile federale rămân în vigoare până la înlocuirea lor cu legile landurilor . Doar landul Baden - Würtemberg şi-a folosit noua sa competenţă. Legea cu privire la îmbunătățirea structurilor agricole a fost adoptată în 2010 în acest land.

Reglementarea pieţei terenurilor

Scopul legii ( federale) privind tranzacțiile imobiliare, ca şi cel al legii privind îmbunătățirea structurilor agricole în landul Baden - Württemberg, este acela de a preveni riscurile asupra structurilor agricole, şi nu de a controla piața funciară .
  
În Germania, vânzările de terenuri agricole, dincolo de un anumit prag de suprafață, trebuie să fie autorizate de către administraţiile landurilor. Pragul, stabilit de landuri, variază între 0,25 și 2 ha . Autoritatea competentă este fie un serviciu tehnic regional, fie o delegație locală a administrației regionale.


Autoritățile pot refuza autorizaţia în cazul în care :

• vânzarea generează o distribuire necorespunzătoare a terenurilor ( în funcție de doctrină, este vorba de cazul în care cumpărătorul nu este agricultor )

• vânzarea determină o deteriorare a structurii agrare din cauza unei slăbiri sau a unei fragmentări a terenurilor ,

• prețul de vânzare este disproporţionat pe piață ( conform doctrinei, este vorba de cazul în care prețul de vânzare depăşeşte preţul local obişnuit de 50% (prag stabilit la nivel federal) sau de 20 % în Baden - Würtemberg .


În cazul în care vânzarea este autorizată, niciun drept de preempțiune nu poate fi exercitat .

În situaţia în care prețul este excesiv, vânzarea poate fi refuzată, dar niciun drept de preemțiune nu poate fi exercitat .

În general, autorizaţia este refuzată atunci când terenurile agricole trebuie să fie vândute unui cumpărător care nu este agricultor (proastă  distribuție a terenurilor) . În acest caz, Landgesellschaften-urile (companii de amenajare rurală cu scop non - profit ) își pot exercita dreptul de preempţiune.

Dacă autorizaţia de vânzare nu este acordată, autoritățile încredinţează vânzarea unei companii de amenajare rurală. Aceasta din urmă verifică implicaţiile exercitării dreptului de preempțiune, ţinând cont de aspectele juridice şi economice, deoarece aceasta nu-şi va asuma riscul. Dreptul de preempțiune este exercitat dacă există cel puţin o fermă agricolă susceptibilă de a se extinde, care are nevoie de teren pentru a-şi mări proprietatea şi dacă cumpărătorul are posibilităţile financiare de a cumpăra, sau dacă achiziționarea terenului este necesară în contextul unei măsuri specifice de îmbunătățire a structurilor agricole , de exemplu în cadrul unei proceduri de amenajare a teritoriului .

Compania de amenajare rurală se subrogă cumpărătorului prevăzut inițial (primul cumpărător) în condițiile inițiale. Compania de amenajare rurală este înregistrată în registrul funciar în calitate de proprietar . După aceasta, ea vinde solul unei ferme agricole care îndeplineşte și acceptă condițiile menționate mai sus (al doilea cumpărător) .

În Baden - Würtemberg, în baza legii 2010 privind îmbunătățirea structurilor agricole, compania de amenajare rurală poate de asemenea să-şi exercite dreptul de preempţiune în favoarea băncii sale funciare, fără a avea imediat un cumpărător . Solul va fi apoi utilizat pentru a îmbunătăți structurile agricole pe o perioadă de peste 10 ani .

Reglementarea contractelor de arendă

 În Germania, legislația privind controlul contractelor de arendă este Legea federală privind contractele de arendă (1952/1985) și legea cu privire la îmbunătățirea structurilor agricole din Baden - Württemberg ( 2010). Scopul acestor legi este acela de a preveni riscurile pentru structurile sectorului agricol. Ele nu constituie un instrument de reglementare a pieței de arendări rurale. Orice nou contract de arendă sau orice modificare esențială a unui contract de arendă necesită autorizaţie din partea administrațiilor regionale.

Proprietarul trebuie să înştiinţeze administraţia în termen de o lună de la data semnării contractului de arendă. 

Motivele privind refuzurile de vânzare pot fi invocate în următoarele situaţii: distribuție necorespunzătoare a terenurilor, deteriorarea structurii agricole, variaţii ale preţului pentru chirie. Consecința juridică este, în esență, modificarea contractului de arendă. Dacă părțile contractante nu modifică contractul de arendă în perioada convenită, acesta va fi nul şi inexistent.

Cea mai mare problemă pentru aplicarea legii, este faptul că administrația nu este informată cu privire la semnarea unui contract de arendă şi nicio sancțiune nu este prevăzută în acest sens.

Vânzarea de acțiuni sau  de părţi sociale ale fermelor agricole nu necesită nicio autorizaţie. Acest lucru creează din ce în ce mai multe probleme, în special în estul Germaniei.

Între 2008 și 2013, creșterea semnificativă a prețurilor pentru terenurile agricole (Germania: + 78 % ; landurile din vest: + 53,7 % , landurile de est ale Germaniei: + 154,2 %) a contribuit la scăderea numărului de agricultori capabili din punct de vedere economic să cumpere terenuri ca al doilea cumpărător, în cazul exercitării dreptului de preemţiune de către Landgesellchaft.

Achiziționarea de terenuri de către persoane din afara sectorului agricol, care nu sunt agricultori sau investitori, atrage controverse şi face obiectul dezbaterilor critice. Printre altele, vânzările de acțiuni către ferme şi cooperative agricole nu sunt supuse unei autorizări în temeiul legii funciare. Există, de asemenea, lacune în aplicarea legii. Conform ghidului de jurisprudenţă, guvernul federal nu a formulat obiective pentru politica agricolă. În consecință, anumite landuri au în vedere modificari legislative. Câteva inițiative au fost deja lansate la nivelul parlamentelor regionale (în Saxonia, Saxonia-Anhalt, Mecklenburg-Vorpommern, Brandenburg, Saxonia Inferioară și Bavaria). În ianuarie 2014, Statul federal și landurile au înființat un grup de lucru care analizează evoluția pieței imobiliare, pentru  a participa la Conferința miniștrilor agriculturii din Germania, care are ca scop definirea obiectivelor viitoare în materie de politică imobiliară, care ar putea duce la trecerea lor într-o formă juridică.

 
Îmbunătățiri privind aplicarea legii referitoare la tranzacțiile funciare, precum și reforme juridice sunt în discuție. Se va discuta despre scăderea cu 20 % din variaţia maximă a prețului mediu, extinderea exercitării dreptului de preemţiune a Landesgesellschaten-urilor în cazul absenței celui de-al doilea cumpărător, precum și despre procedura de control al vânzărilor de acţiuni. Pe lângă acestea, se are în vedere şi un plan de scutire a Landgesellchaften-urilor de la plata taxei pentru transferurile funciare la momentul exercitării dreptului de preemțiune, pentru ca această taxă să nu se mai aplice decât la vânzarea către agricultor și nu de două ori, aşa cum se întâmplă astăzi.

De asemenea, se urmăreşte şi îmbunătățirea legii cu privire la contractele de arendă. Se preconizează sancțiuni în momentul în care noile contractele de arendă sau modificările de contracte nu sunt aduse la cunoştinţa autorităților.

O expertiză realizată în 2012 la cererea Federației Landgesellschaften-urilor ( BLG), a demonstrat că este posibil ca legea funciară să devină mai strictă, dar cu toate astea, fără să intre în contradicţie cu Constituția germană sau cu legislația europeană .


Un al doilea raport elaborat la cererea Federației Landgesellschaften-urilor ( BLG ) din decembrie 2014, stabileşte că este posibil să se emită şi prevederi legale asupra vânzării de părţi ale fermelor agricole ca autorizaţii de vânzare în cadrul competenței legislative a statelor federale.

ITALIA
Reguli de funcționare a pieței funciare

În ciuda absenței unor legi specifice referitoare la reglementarea pieței funciare în Italia, tranzacțiile agricole sunt încurajate de către ISMEA (Institutul de studii, cercetare și informare asupra pieței agricole și agroalimentare), organism economic public stabilit prin decretul nr. 278 din 28 mai 1987 al Președintelui Republicii, și care lucrează în colaborare cu Ministerul Agriculturii.

În 1999, ISMEA a fuzionat cu Oficiul pentru constituirea Proprietății Agricultorului (Cassa per la formazione della Proprieta Contadina), o veche instituție financiară publică care milita în Italia pentru reglementarea exploatațiilor și pentru reformarea cadrului funciar rural. Astfel, Institutul a acumulat experiență în implementarea politicilor naționale italiene între anii 1950 și 1970 asupra reformei agrare vizând eliminarea marilor proprietăți neproductive în Italia. În urma dizolvării prin lege a marilor proprietăți neproductive, Institutul a început sa elaboreze de mai mult timp instrumente economice necesare creării unor noi exploatații și încurajării apariției unei noi generații de antreprenori.  
ISMEA este un institut funciar recunoscut la nivel național - în calitate de punct de referință pentru instituțiile, băncile și companiile care asigură transparența pieței funciare:

· în calitate de membru OIGA - Centru italian de antreprenoriat pentru tineri în agricultură, instituit prin lege de Ministerul Agriculturii. Această entitate cuprinde ISMEA și reprezentanții principalelor organizații agricole de tineret la nivel național, precum și reprezentanți ai colegiilor profesionale de tehnicieni agricoli. Misiunea sa constă în examinarea substanțială a chestiunilor privitoare la tinerii antreprenori în agricultură,

· utilizând metode de evaluare a exploatării conform normelor Codului de evaluare funciară stabilită prin bursa tehnică italiană (Tecnoborsa), organizație aflată în subordinea rețelei Camerelor italiene de comerț, fondată în 1997 pentru a contribui la dezvoltarea, îmbunătățirea și transparența pieței imobiliare italiene,

· gestionând procese și proceduri ale sistemului de calitate internă, certificate de autorități naționale UNI EN ISO 9001: 2008 și UNI EN ISO 14001:2004.

Activitățile conduse de ISMEA sunt coerente și conforme cu reglementarea europeană în materie de dezvoltare rurală.

În materie de realocare a activelor publice, Institutul încurajează eliminarea marilor exploatații și a proprietăților aparținând organismelor publice și favorizează ulterior reatribuirea lor. Aceasta poate implica:

· reafectarea fermelor prin licitații publice;

· vânzarea de teren prin licitații publice;

· ajutorul acordat tinerilor agricultori pentru instalare, prin încheierea unui contract imobiliar specific de creditare-închiriere.

La acest punct, ISMEA încurajează tinerii agricultori (cu vârsta sub 40 ani) prin intermediul mai multor instrumente: subvenții pentru noile operații de transfer funciar, cu sau fără împrumuturi (cu dobânzi mici), și subvenții pentru investiții și consiliere. Pe cale de consecință, acesta ajută agricultorii să efectueze operații de amenajare funciară și să îmbunătățească condițiile unităților comerciale agricole ce oferă garanții și facilități de finanțare. Totul se derulează în cadrul unui sistem de ajutor european nr. XA 259/2009 în favoarea tinerilor agricultori.

ISMEA furnizează de asemenea mai multe garanții diferite pentru a permite întreprinderilor agroalimentare/societăților să obțină finanțarea pe lângă SGFA (Societa di Gestione Fondi par l’Agroalimentare), societate deținută 100% de ISMEA.

Primul apel la garanție (cogaranție, gaj) facilitează accesul la credit reducând fluxurile și fondurile cerute de acordul Bâle 2. Toute tipurile de împrumut pot fi angajate, fie că este vorba de investiții, modernizare, cercetare și experimentare, marketing sau restructurarea datoriei. Cu resursele financiare regionale, împrumuturile pentru investiții pot fi angajate și în cadrul planurilor regionale sectoriale. Datorită fondurilor cu capital de risc, Institutul favorizează în același timp capitalizarea întreprinderilor agroalimentare și investițiile în direcția capitalului de risc și împrumuturilor participative.

Reglementarea arendării în Italia
Controlul arendării este fixat prin legea nr. 203/1982
 și prin măsurile subsecvente. Actualmente, instrumentele sunt percepute ca fiind prea coercitive, chiar dacă dintr-un anumit punct de vedere ele protejează pe deplin arendaşii. Durata contractului de arendare este fixată la 15 ani, dar este adesea revizuită prin derogare semnată cu comisiile tehnice departamentale (organisme comune reprezentând interesele proprietarilor rurali și fermierilor).

În Italia, dreptul de preempțiune este determinat prin legile 590/65 și 817/71, unde se indică că, în caz de vânzare a unui teren agricol, dreptul de preempțiune poate fi exercitat de către agricultorul proprietar adiacent (cultivând propriu-zis) și/sau de către beneficiarul fondului stabilit de cel puțin 2 ani. Odată cu noua legislație dreptul de preempțiune a fost extins societăților agricole din care cel puțin jumătate din membri sunt agricultori cu o anumită experiență profesională și competență (decretul legislativ nr. 99/2004).

Exercitarea dreptului de preempțiune în Italia implică o procedură complexă, inclusiv notificarea, adică transmiterea proiectului preliminar de cumpărare care cuprinde toate caracteristicile obiectului vânzării (inclusiv prețul) vecinilor și/sau locatarilor, care au la dispoziție un termen de 30 de zile pentru a-și exprima intenția de a exercita acest drept. Dacă vânzătorul omite sa se conformeze transmiterii proiectului de vânzare vecinilor și/sau locatarilor, aceștia din urmă pot exercita „dreptul de răscumpărare” în anul încheierii contractului. 

Pentru cumpărările de teren de către ISMEA (vizând repunerea în vânzare cu rezervă de proprietate), dreptul de preempțiune în favoarea terților nu se aplică.

În cazul vânzării de proprietăți vecine, beneficiarii ISMEA sunt asimilați agricultorilor.

Constrângerile actuale ale agriculturii italiene 

Reînnoirea generațională în Italia atinge cele mai slabe cote la nivelul UE.
Suprafața medie a exploatațiilor comerciale în Italia este cea mai slabă din UE (în jur de 7,6 ha), care reprezintă un indicator al slăbiciunii structurale a exploatațiilor comerciale.

Dificultatea de acces la finanțarea bancară: cheltuieli financiare peste medie și o diminuare a fondurilor disponibile.

Prețul terenurilor cultivabile este foarte ridicat și în continuă creștere în raport cu celelalte state ale UE.

Asimetriile și slaba transparență a pieței funciare italiene din cauza cadrului juridic și economic.

Pentru a depăși aceste obstacole, la nivelul Guvernului au fost lansate instrumente legislative și economice în care ISMEA a fost implicată:

· încurajarea dezvoltării de întreprinderi și de societăți rurale

· măsuri în favoarea reînnoirii generaționale în agricultură

· facilitarea accesului la credit.

IRLANDA

Străinii din afara statelor membre ale UE (cu excepţia celor care au 7 ani de şedere continuă pe teritoriul ţării) trebuie să obţină permisiunea Comisiei pentru terenuri pentru achiziţionarea de terenuri agricole sau pentru a deţine un contract de leasing, o ipotecă sau un alt drept real asupra unui teren agricol.
LETONIA
În Letonia, există o serie de restricţii pentru cetăţenii şi persoanele juridice ale statelor membre ale UE care doresc să achiziţioneze terenuri agricole şi forestiere. Străinii nu au voie să achiziţioneze terenuri neagricole în zonele de-a lungul frontierelor de stat, în rezervaţii naturale sau pe suprafeţele considerate parcuri naturale. 
Excepţiile vizează următoarele aspecte: 
- cetăţenii UE pot cumpăra terenuri agricole cu condiţia ca aceştia să aibă experienţă în agricultură şi să fi avut rezidenţa în Letonia timp de cel puţin trei ani, fără întrerupere. Ei pot să achiziţioneze doar acele suprafeţe de teren agricol pe care au avut închiriate pentru o perioadă de cel puţin trei ani înainte de achiziţie. De asemenea, înainte de a putea să deţină drepturile depline de proprietate, cumpărătorii străini au nevoie să obţină aprobarea municipalităţilor locale. 

- nu există restricţii privind dreptul de proprietate asupra terenurilor agricole obţinute de către persoanele juridice al căror capital social, în proporţie de cel puţin 51%, este deţinut de cetăţeni ai Letoniei, statul leton sau de către o municipalitate din Letonia. 

Conform statisticilor, în anul 2005 au fost realizate 427 de tranzacţii, iar în anul 2006, 512 de tranzacţii de vânzare a terenurilor ce au implicat o parte străină, adică 2% din totalul tranzacţiilor.

LITUANIA

Reglementarea pieței funciare
În Lituania, dreptul de preempțiune fără revizuire a prețului este la ordinea zilei pentru agricultori și întreprinderile agricole. În momentul în care un bun este indivizibil, vânzătorul trebuie  mai întâi să propună părțile sale coproprietarilor. Dacă coproprietarii nu doresc să cumpere, la fel ca pentru orice vânzare, vânzătorul informează serviciul funciar național sau un notar de prețul, condițiile de vânzare și identifică fermierii. Serviciul funciar național emite un certificat de vânzare și indică persoanele prioritare la cumpărare: fermierul și vecinii. Dacă niciuna din părțile prioritare nu dorește să cumpere, proprietarul are dreptul de a vinde terenul unei alte persoane alese de el, în condițiile și la prețul fixate în prealabil. 
Începând cu 2014, orice agricultor care a înregistrat o exploatare agricolă, dispune de un drept de preempțiune pentru achiziționarea terenurilor agricole limitrofe celui în care s-a făcut exploatarea. Proprietarii vecini sunt identificați în baza registrului proprietăților și a rezidenților. Dacă persoanele prioritare nu doresc să cumpere, au dreptul să cumpere:

· persoanele care au înregistrat o fermă (o exploatare agricolă) de cel puțin un hectar și care au muncit ca agricultor individual (timp de cel puțin un an) 
· persoanele care dispun de o pregătire în domeniul agricol

· persoanele juridice, atunci când veniturile lor câștigate dintr-o activitate agricolă egalează sau depășesc 50% din veniturile lor, provenind din cel puțin un hectar timp de cel puțin un an.

Un fermier care dorește să-și continue activitățile agricole și care a respectat întotdeauna contractul de închiriere dispune de un drept de preempțiune. Asupra terenurilor de Stat, proprietarul clădirilor dispune de un drept de preempțiune, dacă terenul este ocupat si dacă terenul face parte dintr-o exploatație personală. În toate celelalte cazuri, fermierii și societățile agricole au un drept de preempțiune.

Nu există control referitor la transferul părților de întreprinderi. 

Pentru a accede la profesia agricolă, persoana trebuie să furnizeze dovezi ale calificării și pregătirii individuale în domeniu, vizând obținerea unei diplome sau certificat de pregătire agricolă.

Proprietatea agricolă este limitată la 500 de hectare în afara clădirilor. Din 2014, orice persoană care dorește să cumpere terenuri agricole trebuie să completeze un formular în care să declare că, în urma cumpărării, nu va dispune de o suprafață totală mai mare de 500 de hectare (ținând cont și de părțile sale în alte exploatații). 
Intrarea de capitaluri în sectorul agricol se limitează la persoanele care au locuit mai mult de 3 ani și au desfășurat o activitate agricolă în Lituania. Aceste restricții nu se aplică închirierilor. Ele au fost suprimate pe 30 aprilie 2014.

Problematică, dscuție actuală, perspective

Dreptul de preempțiune este atribuit agricultorilor persoane fizice sau morale pentru a-și extinde exploatația plecând de la parcele adiacente sau pentru a cumpăra terenuri închiriate.

Nu există control asupra dimensiunii exploatațiilor.

Specula este o preocupare ca și altele precum prețul scăzut al terenului, fragmentarea proprietății și concentrarea rapidă a exploatațiilor. Până în 2014, companii private puteau să cumpere pentru întrebuințări non agricole.

Ministerul vrea să evite abandonarea terenurilor și să restrângă specula.

În Lituania, experţii estimează că, în 2007, străinii deţineau între 12.000 şi 15.000 ha de teren agricol (adică circa 0,5% din terenurile agricole), prin aproximativ 30 de persoane juridice străine care deţin o valoare medie de 10.000 ha, şi în jur de 20 de persoane fizice care deţin aproximativ 1.000-3.000 ha.

POLONIA
În Polonia, piața funciară agricolă cuprinde două segmente principale:

- Piața terenurilor agricole private, care include toate tranzacțiile (închirieri și vânzări) operate de proprietari privați persoane fizice sau morale

- Piața terenurilor publice (aparținând Statului) care curpinde tranzacțiile între Agenția Proprietății Agricole (APA) sau ANR (Agenția publică a controlului funciar național) și cumpărătorii potențiali de terenuri aparținând Trezoreriei Publice.

ANR dispune de două acte juridice care reglementează gestionarea terenurilor agricole pe piața terenurilor publice: legea privind gestionarea proprietății agricole a Trezoreriei Publice și legea privind constituirea sistemului agricol. 
În 1991, ANR a primit mai mult de 4,7 milioane de hectare de teren aparținând Statului. 2,6 milioane de hectare au fost deja vândute proprietarilor privați pentru ferme private. Astăzi, terenurile Trezoreriei de Stat înglobează 1,5 milioane de hectare din care 1,2 sunt în închiriere activă.

Conform recensământului agricol din 2010, Polonia însumează 2,3 milioane de exploatații agricole pe 15,5 milioane de hectare. Marea majoritate a exploatațiilor (1,5 milioane de unități) nu depășesc 5 hectare. 670 000 de unități au de la 5 la 50 de hectare, 20 000 de la 50 la 100 de hectare. 11 000 depășesc 100 de hectare.

În Polonia,  exploatațiile familiale care pot atinge maxim 300 de hectare, ocupă o poziție dominantă în structura exploatațiilor agricole: se socotesc 2,275 milioane de exploatații familiale când se iau în calcul 3 000 de exploatații de peste 300 de hectare care pot fi considerate de dimensiune mare. În ciuda dezechilibrului în cantitate, exploatațiile familiale intră în competiție cu exploatațiile de mari dimensiuni denumite adeseori mari societăți agricole. 

Închirierea terenurilor agricole în Polonia

Cadrul legal referitor la închirierea terenurilor agricole este același pentru terenurile publice și terenurile private. Contractele de închiriere respectă principiile legale prevăzute în Codul civil.

Nu există reguli specifice privind mărimea bunurilor închiriate, durata contractelor sau statutul exploatatorilor. Nu există nicio restricție pentru a închiria terenuri agricole, nici pentru polonezi, nici pentru străini.

Există totuși câteva excepții pentru închirierile de terenuri agricole publice:

· fermierii care închiriază terenurile Trezoreriei Publice au un drept de preempțiune pentru a cumpăra terenurile atunci când ANR dorește să le vândă (ceea ce înseamnă că ei le pot vinde fără achiziție publică) 

· când o parcelă oferită pentru închiriere depășește 500 de hectare, este necesar acordul președintelui ANR

· recent, ANR semnează contractele de arendă de scurtă durată.

Un amendament la legea privind constituirea sistemului agricol din septembrie 2011 autorizează ANR să excludă 30% din terenurile închiriate din dreptul de preempțiune al celui care închiriază. Acesta se aplică fermierilor care închiriază de la ANR mai mult de 429 de hectare din Trezoreria Publică. Pe urmă, aceste terenuri sunt vândute prin achiziții publice restrânse agricultorilor care vor să-și extindă exploatațiile familiale. 
Structura terenurilor agricole publice închiriate în Polonia 
În prezent, aproape 1,2 milioane de hectare provenind din 60 000 de contracte, sunt închiriate prin ANR:

	Categorii de suprafață
	Totalul suprafețelor închiriate (ha)
	Număr de contracte de închiriere

	Mai puțin de 10 ha
	95 000
	47 700

	de la 10 ha la 100 ha
	286 000
	9 700

	de la 100 la 300 ha
	232 000
	1 318

	de la 300 la 500 ha
	209 000
	539

	de la 500 la 1000 ha
	159 000
	230

	mai mult de 1000 ha
	200 000
	97

	Total
	1 181 000
	59 584


Conform datelor extrase din recensământul agricol și din rapoartele ANR referitoare la închirieri, structura exploatațiilor agricole arată că Polonia a permis restructurarea marilor ferme ale Trezoreriei Publice.

Închirierea de terenuri de Stat către societăți strategice

În Polonia, există 45 de societăți strategice de producție agricolă, de o foarte mare importanță pentru economia națională, în cadrul cărora ANR deține 100% din părți și gestionează drepturile de proprietate. Aceste societăți închiriază și terenuri agricole ale ANR și exploatează 120 000 de hectare în total. Transferul părților de la aceste societăți necesită autorizația Consiliului de Miniștri.

Vânzarea de terenuri agricole în Polonia

Spre deosebire de arendare, modalitățile de vânzare a terenurilor agricole sunt diferite pe piața privată și publică de terenuri. 

Pe piața terenurilor private, schimburile de terenuri agricole sunt libere pentru cetățenii polonezi și intervenţia ANR este limitată. Oficiile notariale sunt obligate să informeze ANR de toate contractele referitoare la vânzările de terenuri mai mari de 5 hectare (ANR deţine un drept de preempţiune cu revizuire de preţ). ANR nu are drept de preempţiune când:

· terenul este cumpărat de o exploataţie familială (dacă suprafaţa de exploatare nu depăşeşte 300 de hectare); 
· vânzarea se realizează între părinţi.

ANR reglementează schimburile de terenuri agricole pe piaţa terenurilor publice. Două legi asigură instrumentele care favorizează extinderea fermelor familiale şi opresc concentrarea excesivă a terenurilor agricole:

· ANR vinde terenurile agricole publice printr-o procedură de achiziţie publică, cu o singură excepţie care se referă la fermierii care pot cumpăra terenurile închiriate ale ANR-ului fără achiziţie publică (beneficiind de dreptul lor de preempţiune);

· ANR organizează achiziţii publice restrânse în scopul măriri fermelor familiale;

· vânzările publice ale ANR-ului sunt limitate la 500 de hectare; ANR nu poate vinde terenurile agricole publice dacă proprietatea celui care achiziţionează excede 500 de hectare;

· ANR are drept de răscumpărare timp de 5 ani după vânzare. ANR poate cumpăra proprietatea la preţul iniţial al vânzării sale.

Activităţile unor instituţii precum ANR, Ministerul Agriculturii, Camerele de agricultură, asociaţiile de agricultori, sindicatele agricole pe piaţa terenurilor publice, vizează dezvoltarea reţelei de agricultori, mărirea exploataţiilor familiale împiedicând crearea de exploataţii de mari dimensiuni. O exploataţie individuală (familială) nu poate depăşi 300 de hectare.

Achiziţionarea de terenuri agricole de către străini

Pentru cumpărarea bunurilor agricole sau forestiere, străinii trebuie să obţină autorizaţia din partea Ministerului de Interne (2 legi care reglementează procesul). Această procedură priveşte o perioadă tranzitorie de 12 ani (până în mai 2016). Totuşi, din momentul în care Polonia s-a alăturat Uniunii Europene, cetăţenii Spaţiului Economic European (UE, AELE, Islanda, Lichtenstein, Norvegia şi Elveţia) nu au nevoie de autorizaţie pentru a putea cumpăra acţiuni în întreprinderi. Nu există dispoziţii speciale pentru transferurile de acţiuni dintre societăţi.

Problematică, discuţie actuală, perspective

Nu există restricţii privind accesul la profesiunea agricolă. Asociaţiile de agricultori şi sindicatele agricole urmăresc piaţa terenurilor publice şi cer un mai bun acces la terenurile de Stat pentru exploatanţi. Sindicatele agricole vor să favorizeze exploataţiile familiale (în special datorită cumpărării). Ministerul Agriculturii încearcă să încurajeze mai degrabă cumpărarea de terenuri decât închirierea. Astfel, favorizează eforturile agricultorilor adaptând procedurile juridice pentru vânzarea terenurilor agricole către agricultori. 

Actualmente, există o dezbatere în Polonia asupra necesităţii punerii în aplicare a unui mai mare control al pieţei terenurilor agricole. Statul (ANR) ar trebui să sprijine mai mult exploataţiile familiale, acordându-le un acces mai facil la terenul agricol care este vândut pe piaţă.
Conform statisticilor, străinii au cumpărat aproximativ 1.500 de hectare de teren agricol între 1999 şi 2005, aceasta reprezentând mai puţin de 1% din totalul terenurilor. În acelaşi timp, trebuie să se ţină seama de faptul că aceste cifre reprezintă doar statisticile oficiale, existând date neoficiale despre achiziţionarea de către străini a terenurilor agricole prin utilizarea de cetăţeni polonezi ca intermediari, pentru a se evita restricţiile.  Există, de asemenea, diferenţe regionale considerabile, străinii fiind mai activi în regiunile vestice ale Poloniei.
SLOVACIA

La 1 mai 2014, perioada de tranziţie pe care a avut-o Slovacia, în urma aderării la UE, în ceea ce priveşte menţinerea limitărilor legale legate de achiziţionarea de terenuri agricole şi păduri a expirat. Alinierea la legislaţia europeană a impus adoptarea unei legi în domeniu, dar noile limitări impuse vor complica achiziţionarea de terenuri agricole atât pentru cetăţenii slovaci, cât şi pentru persoanele fizice şi juridice străine. 

Până la 1 iunie 2014, entităţile străine nu aveau posibilitatea de a dobândi dreptul de proprietate asupra terenurilor agricole şi pădurilor. Cu toate acestea, aceste restricţii au fost ocolite cu uşurinţă, de exemplu, prin achiziţionarea de acţiuni într-o societate slovacă care deţinea terenul. 

Cetăţenii UE care au avut un permis de şedere în Slovacia şi care au închiriat şi exploatat terenuri agricole timp de cel puţin trei ani de la aderarea Slovaciei la UE, au putut cumpăra şi deţine terenuri proprii în Slovacia. În astfel de cazuri era necesar doar contractul de vânzare-cumpărare sau de închiriere între proprietarul terenului şi locatar, semnat de către ambele părţi. În plus, cetăţenii UE, non-slovaci puteau dobândi terenuri agricole prin moştenire şi prin exercitarea drepturilor de preemţiune în cazul coproprietăţii.
Pe baza statisticilor, peste 30.000 de hectare de teren agricol sunt deja în proprietatea entităţilor străine.

Reglementările care au intrat în vigoare introduc un nou set de reguli pentru achiziţionarea unui teren agricol, care se va aplica oricărui cumpărător, indiferent de rezidenţă sau sediu social. Nu există noi reguli introduse în ceea ce priveşte achiziţionarea pădurilor, acestea putând fi cumpărate în mod direct.

Reglementările se aplică terenurilor agricole, care sunt situate:

- dincolo de limita zonei de intravilan a unei municipalităţi; 

- terenurilor care au destinaţia de teren agricol;

- terenurilor care au o suprafaţă de cel puţin 2.000 m2.

Astfel, proprietarul terenului agricol poate transfera terenurile agricole numai: 

(a) unui cumpărător care a desfăşurat activităţi specifice sectorului alimentar sau activităţi agricole în localitatea în care se află terenul timp de minim trei ani înainte de operaţiunea de vânzare-cumpărare; 

(b) este co-proprietar al terenului agricol; 

(c) persoanelor aflate în legătură cu proprietarul, în cazul în care proprietarul este o persoană fizică.

În cazul în care cumpărătorul nu îndeplineşte nici una dintre aceste trei condiţii, vânzătorul trebuie să urmeze următoarea procedură:

- proprietarul terenului agricol este obligat să publice o ofertă, care, între altele, să includă preţul solicitat, pentru transferul terenurilor agricole într-un registru de publicare a ofertelor, care este gestionat de Ministerul Agriculturii, precum şi la sediul primăriei din localitatea în care se află terenul agricol.

- legea cere proprietarului să transfere terenul agricol numai unui cumpărător cu rezidenţă permanentă sau un sediu social în Slovacia, de cel puţin 10 ani;

 - în plus, proprietarul este obligat să acorde prioritate cumpărătorilor interesaţi în următoarea ordine:

a) un cumpărător care a fost un fermier în localitatea în care se află terenul agricol timp de cel puţin trei ani, sau, în cazul în care nu există niciun cumpărător care îndeplineşte criteriile de mai sus, un cumpărător care a fost un fermier într-o localitate vecină, timp de cel puţin trei ani;

b) în cazul în care nu există niciun cumpărător care îndeplineşte criteriile de mai sus, un cumpărător care este fermier în orice localitate din Slovacia.

c) în cazul în care nu există niciun cumpărător care să îndeplinească condiţiile anterioare, terenul poate fi vândut către orice cumpărător care a avut rezidenţa sau un sediu social în Slovacia pentru o perioadă de minim 10 ani, dar numai pentru un preţ care nu este mai mic decât preţul publicat în ofertă.

Îndeplinirea acestor condiţii va trebui să fie confirmată de către autoritatea locală respectivă, în caz contrar, transferul nu va fi înregistrat în registrul slovac al terenurilor şi dreptul de proprietate nu va fi transferat.

SLOVENIA

În conformitate cu art. 3 alin a din Constituţia Sloveniei şi Legea de ratificare a Tratatului de aderare la UE, Slovenia nu a adoptat nicio excepţie sau o perioadă de tranziţie în ceea ce priveşte libera circulaţie a capitalurilor în domeniul proprietăţii bunurilor imobile, cetăţenii statelor membre ale Uniunii Europene putând să achiziţioneze bunuri imobile pe teritoriul Sloveniei în temeiul aceloraşi condiţii care se aplică cetăţenilor sloveni. 

În ceea ce priveşte cetăţenii celorlalte ţări europene, legea adoptată în anul 2006, prevede că persoanele fizice şi juridice pot dobândi drepturile de proprietate ale bunurilor imobile, dacă există reciprocitate. 

Procedura este iniţiată la cererea unui cetăţean străin care doreşte să cumpere bunuri imobile. Cetăţenii străini care nu locuiesc în Slovenia sunt obligaţi să desemneze o persoană autorizată din Slovenia, în conformitate cu procedura administrativă.

Cererea pentru reciprocitate trebuie să cuprindă următoarele documente:

- datele personale ale cetăţeanului străin;

- dovada cetăţeniei;

- o copie a documentului de înscriere a terenului în registrul funciar;

- un document care să releve interesul legal al solicitantului.

Cerinţa interesului este îndeplinită dacă cel puţin una dintre condiţiile de dobândire a dreptului de proprietate în conformitate cu legea sau tratatele internaţional a fost realizată (de exemplu, un precontract de vânzare-cumpărare, un contract preliminar sau contractul în sine).

- o declaraţie referitoare la scopurile achiziţiei de proprietate;

- un document cu privire la tipul de bunuri imobile supuse achiziţiei, care se emite de către biroul autorităţii de topografie şi cartografiere a Sloveniei.
SUEDIA

În Suedia, piaţa terenurilor agricole a fost dereglementată la sfârşitul anilor `80 şi numai câteva restricţii au fost păstrate. În general, persoanelor fizice li se permite să achiziţioneze terenuri agricole fără restricţii legate de studii sau de experienţa anterioară în sectorul agricol. 
Cu toate acestea, în practică, se observă că inclusiv în regiunile slab populate, cumpărătorii de terenuri agricole au nevoie de un permis. Acest permis este atribuit în baza studiilor sau a experienţei anterioare (sau ambele), iar în unele cazuri este chiar necesar ca proprietarul terenului să locuiască pe proprietatea respectivă. 
O astfel de autorizaţie este de asemenea necesară pentru achiziţiile efectuate de către o persoană juridică.

TURCIA

Până în anul 2012, s-a aplicat o cerinţă de reciprocitate, dreptul de a achiziţiona bunuri imobile în Turcia fiind acordată numai acelor cumpărători care au aparţinut ţărilor ce au acordat acelaşi privilegiu cetăţenilor turci. Aceasta a fost o barieră puternică pentru achiziţionarea de bunuri imobile de către străini în Turcia, mulţi investitori anulând planurile de investiţii din cauza reglementărilor restrictive.

Potrivit noilor reglementări, suprafaţa totală a proprietăţii imobiliare pe care o persoană fizică străină o poate dobândi nu poate depăşi 10% din suprafaţa unui oraş, iar suprafaţa totală a proprietăţii imobiliare nu poate depăşi 300.000 m2, în total, pentru întreaga ţară sau 600.000 m2, în cazul în care acesta este în interesul public. 

Persoanele juridice străine (entităţi constituite şi care funcţionează în conformitate cu legile ţărilor străine) pot dobândi bunuri imobile şi drepturi limitate reale asupra bunurilor imobile, în conformitate cu prevederile legale. Altfel spus, terenurilor agricole nu pot fi cumpărate, ci doar ipotecate pe o perioadă de maxim 99 de ani.

UNGARIA

Legea CXII (122) din 2013 privind tranzacţiile terenurilor agricole şi forestiere integrată în Legea CCXII (212) din 2013
, care modifică şi completează legea anterioară
. În consecinţă cele două legi cuprind problemele funciare. Aceste reglementări se referă la ansamblul teritoriului rural şi a celor care lucrează pământul şi reglementează cumpărarea şi utilizarea terenurilor. Însă cele două aspecte sunt luate în considerare în problemele funciare. Legea limitează suprafaţa de teren care poate fi achiziţionată şi utilizată şi fixează condiţiile generale în ceea ce priveşte obţinerea dreptului de proprietate.


În urma procesului de privatizare şi de compensare, există 8,6 milioane de hectare în 3,9 milioane de parcele (agricole şi forestiere) în Ungaria de o suprafaţă medie de 2,2 ha. 2,2 milioane de proprietari de terenuri deţin 6 milioane de hectare de teren agricol din care 1,8 milioane de proprietari îşi arendează terenul.


Structura terenurilor agricole din Ungaria prezintă două situaţii total diferite. Pe de o parte sunt sunt exploatări şi cooperative agricole cu suprafeţe vaste în exploatare iar pe de altă parte un număr mare de ferme mici care sunt la limita viabilităţii.


Obiectivele noii legi:

· eliminarea discriminării între cetăţenii statelor membe UE şi cetăţenii maghiari în domeniul proprietăţii funciare şi a arendării. Din motive de disponibilitate limitată a resurselor financiare neregenerabile, pământul nu poate aparţine decât unei persoane care îl cultivă, nu poate fi disponibil pentru investitorii care nu practică activităţi agricole.

· Să împiedice intrarea în vigoare a unor contracte ilegale care să vizez achiziţia de teren împotriva interdicţiei prevăzute în legislaţia naţională („contracte de buzunar”)

· Să promoveze fermele mici şi mijlocii, precum şi formarea unor noi structuri agricole, bazate pe exploataţiile agricole de familie, reducându-se marile exploataţii agricole dar fără a fi eliminate (acestea sunt necesare pentru producerea unui volum mare de calitate vandabilă stabilă).

· Să reînnoiască zonele rurale, cu scopul de a menţine populaţia rurală, creşterea veniturilor agricole şi de a stimula ocuparea forţei de muncă locale.

· Să promoveze creşterea

Legea privind mobilitatea terenurilor pune în aplicare prevederile constituţionale referitoare la protecţia resurselor naturale, în special a solului. Odată cu a treia modificare a Constituţiei, legea privind mobilitatea terenurilor agricole şi forestiere a devenit crucială pentru stabilirea regulilor durabile.


Instrumentele noii legi:

1. Aprobarea oficială a achiziţionării dreptului de proprietate şi a dreptului de folosinţă de către comisia funciară locală. În procedura de autorizare  de achiziţionare a unui teren , comitetul funciar local dispune de drept de veto. Membrii comitetului funciar sunt aleşi dintre agricultorii locali care deţin terenuri în localitate.

2. Numărul persoanelor care au dreptul să achiziţioneze terenuri este restrâns. Terenurile agricole sau forestiere nu pot fi deţinute decât de agricultori şi nu pot fi utilizate decât de către agricultori sau ferme agricole. Aceste norme garantează că numai persoanele cu pregătire, cu experienţă şi capacitate agricolă poate să deţină terenuri.

3. Legea cere activitatea personală a proprietarului terenului. Legea nu susţine achiziţia de terenuri de către cei care vizează investiţii speculative.

4. Drepturile de preempţiune privind vânzările de terenuri şi uzufructul asigură că terenul poate fi achiziţionat în primul rând de către agricultorii locali. În cazul în care nimeni din sector nu doreşte achiziţionarea se permite .. Aceasta permite consolidarea şi concentrarea progresivă a terenurilor.

5. Dimensiunea maximă autorizată a proprietăţii terenurilor (proprietatea deplină şi în uzufruct) previne semnificativ concentrarea terenurilor şi crearea unor ferme de mari dimensiuni şi dă posibilitatea achiziţionării de terenuri după arendare.

Instrumentele noii legi sunt :


1. Aprobarea oficială a achiziționării dreptului de proprietate şi a dreptului de utilizare emană de la Comitetul funciar local al terenurilor. În procedura de aprobare a achiziționării terenurilor, Comitetul funciar local dispune de un drept de veto. Membrii Comitetului funciar local sunt aleși din rândul fermierilor locali care deţin terenuri în localitate .


2. Numărul de persoane abilitate să achiziţioneze terenuri este restrâns. Terenurile agricole sau forestiere nu pot fi deținute decât de agricultori și nu pot fi utilizate decât de agricultori sau întreprinderi agricole. Aceste norme garantează că numai persoanele cu o anumită pregătire, practică sau capacitate agricolă pot deţine terenuri. 


3. Legea impune activitatea personală a proprietarului terenului. Această regulă nu încurajează achiziționarea de terenuri de către cei care au obiective de investiții speculative .


4. Drepturile de preempțiune privind vânzările de terenuri și uzufructul garantează că terenul poate fi dobândit în principal, de către fermierii locali. Ceilalţi nu le pot dobândi, cu excepţia cazului în care nimeni nu le doreşte. Acest lucru permite consolidarea și concentrarea treptată a terenurilor.


5. Dimensiunea maximă autorizată a proprietății funciare (cu proprietate deplină și în uzufruct) împiedică concentrarea masivă a terenurilor și înfiinţarea de ferme de mari dimensiuni, și oferă oportunități de achizițiionare a terenurilor după închiriere.


Procedura (punctul 1)


Legea stabilește regulile procedurii de autorizare. Oferta de cumpărare a terenului, acceptată de către proprietar, trebuie să fie înscrisă într-un contract. Contractul trebuie să fie comunicat de către proprietar persoanelor eligibile la dreptul la preempțiune. Notarul administrației publice locale în care se află terenul publică contractul timp de 60 de zile. Titularii drepturilor de preempțiune au dreptul de a face o declarație legală de acceptare a contractului sau să renunțe la dreptul lor de preempțiune în termen de 60 de zile. Notarul transmite documentele autorității administrative agricole pentru aprobarea vânzării. Comitetul funciar local notifică autoritatea dacă acceptă sau nu. O cale de atac poate fi depusă la administrația locală. În cazul în care Comitetul funciar local respinge contractul sau persoana care are un drept preempțiune, autoritatea trebuie să refuze aprobarea contractului. În cazul în care Comitetul funciar local este de acord cu contractul sau persoana care are un drept de preempţiune, autoritatea examinează dacă sunt îndeplinite condițiile de achiziționare (adică statutul de agricultor, dimensiunea maximă permisă în proprietate deplină şi uzufruct, proporționalitatea prețului, impozitul referitor la conservarea terenurilor, drepturile neplătite privitoare la utilizarea terenurilor). Autoritatea stabilește ierarhia persoanelor care au drept de preempțiune, și aprobă contractul cu primul din ierarhie. Apoi, achiziționarea poate fi înregistrată în registrul funciar.


Condiții specifice (punctul 2)


Terenul poate fi achiziționat de către cetățeni rezidenți și persoane fizice ale statelor membre care sunt agricultori. Persoanele juridice nu au voie să achiziționeze terenuri. Din cauza statutului de persoană juridică, nu este posibil să se controleze ce stă în spatele ei, și se poate sustrage de la cerințele legii, în special de la dimensiunea maximă permisă a proprietății. Este ușor de schimbat structura de proprietate a entității juridice care nu permite controlul punerii în aplicare a exigenţelor. În plus, aceasta ar face posibilă achiziționarea terenurilor de către țări terțe (din afara UE).


Pentru a dobândi statutul de agricultor, trebuie întrunite următoarele condiţii: el sau ea trebuie să fie o persoană fizică rezidentă sau un cetățean al unui stat membru, înregistrat în Ungaria și care are o calificare profesională în agricultură sau în domeniul forestier sau, în absența acestora, el sau ea are un certificat de cel puțin trei ani de experiență în agricultură (cerința de a avea o experiență în agricultură în Ungaria este aceeași ca în normele din Tratatul de aderare: “persoanele care au avut reședința legal în stat și au fost active în sectorul agricol în Ungaria timp de cel puțin trei ani fără întrerupere").


Condițiile referitoare la întreprinderile agricole sunt următoarele: trebuie să fie o persoană juridică sau o organizație fără personalitate juridică, cu sediul într-un stat membru, care a fost înregistrată de către autoritatea administrativă agricolă și desfășoară ca activitate principală o activitate agricolă sau forestieră continuă de cel puțin trei ani; mai mult de jumătate din cifra sa de afaceri anuală trebuie să provină din activități agricole sau forestiere; aceasta mai trebuie să aibă un director care să aibă o calificare profesională în agricultură sau silvicultură sau să aibă o experiență în agricultură de cel puțin trei ani. Obiectivul acestor cerințe este acela de a asigura performanța activităţii agricole profesionale pentru a crește cantitatea și calitatea producției agricole. Cunoşterea limbii maghiare nu este necesară, iar pregătirea profesională dobândită în UE este acceptată.


Împotriva speculațiilor (punctul 3 )


Terenul nu poate fi deținut decât de persoana care cultivă efectiv, și nu este disponibil investitorilor fără activitate în direcţia producției agricole . De la achiziționarea proprietății unui teren, persoana care dobândește terenul trebuie să întocmească ea însăşi o declaraţie pentru a cultiva terenul, și nu poate transfera dreptul de utilizare altor persoane. Motivul acestor reguli este de a evita specula în achiziționarea de terenuri. Pământul este o resursă neregenerabilă cu o disponibilitate limitată. Investiţiile fără producții agricole pot determina creșterea prețurilor terenurilor fără motiv și agricultorii să dobândească mai multe terenuri. Creșterea prețului are drept efect creșterea prețului arendei și creșterea costurilor de producție și implicit a prețurilor la produsele alimentare.


Drepturile de preempțiune asupra vânzărilor și uzufructului ( punctul 4 )


Odată cu exercitarea dreptului de preempţiune, persoana este parte în contract. Nu există nicio obligație de a exercita acest drept, este doar o posibilitate. Persoana care are acest drept trebuie să accepte toate condițiile contractului, fără nicio modificare. Obiectivul drepturilor preferențiale de achiziție este de a asigura consolidarea și concentrarea terenurilor. Numai agricultorii locali au acest drept pentru a putea concentra terenurile în apropiere de reședința lor. Pentru a dobândi statutul de agricultor local trebuie îndeplinită condiţia: şedere locală de trei ani, în conformitate cu Tratatul de aderare.


Limita maximă a dimensiunii exploataţiei şi proprietăţii funciare (punctul 5)


Dimensiunea maximă a unei ferme este de 300 de hectare, în conformitate cu legea precedentă și cu tradițiile istorice din Ungaria. Dimensiunea maximă permisă în proprietate și în folosință este de 1200 de hectare. În mod excepțional, este posibil să se achiziționeze 1.800 de hectare, în 3 cazuri :


• pentru a produce hrană pentru animale ,


• pentru a stabili o zonă de izolare pentru a se asigura producția de semințe,


• pentru o cooperativă în cazul în care închiriază terenul membrilor săi.


Discuții actuale, problematici, perspective


Noua lege cu privire la mobilitatea pământului a fost pusă în aplicare în două etape: reglementările privind utilizarea terenurilor și organizarea au intrat în vigoare la data de 1 Ianuarie 2014, precum și normele privind dreptul de proprietate au intrat în

vigoare la 1 Mai 2014, legea nu are efect retroactiv.

În Ungaria, străinii au cumpărat doar 700 ha de teren agricol în perioada 2005- 2006, ceea ce reprezintă mai puţin de 0,2% din cifra de afaceri totală. Ponderea proprietarilor străini este mai ridicată atunci când se are în vedere achiziţia de gospodării: între 1% şi 1,5% din gospodăriile care şi-au schimbat proprietarul au fost cumpărate de către străini. Se estimează, însă, că străinii deţin circa 6% din terenul agricol al Ungariei, acesta fiind cumpărat fără înscrierea în registre.

TABEL COMPARATIV
	Ţara


	Posibilitatea cumpărării de către cetăţenii UE (persoane fizice) a terenurilor agricole
	Posibilitatea cumpărării de către o persoană juridică cu sediul în ţară


	Posibilitatea cumpărării de către o persoană juridică străină cu sediul în ţară

	Bulgaria


	Da, în cazul în care aceştia sunt producători agricoli independenţi care au avut reşedinţa în Bulgaria în ultimii 5 ani 


	DA, cu aceleaşi restricţii pe care le au şi persoanele fizice
	DA, cu o serie de restricţii

	Republica Cehă
	Da,
- dacă este căsătorit cu un cetățean ceh;

- dacă locuieşte şi practică agricultura în ţară de cel puţin 3 ani. Ulterior poate achiziţiona orice suprafaţă de teren


	DA
	DA

	Estonia
	Da, pentru suprafeţe mai mici de 10 ha, fără alte condiţii de îndeplinit

Da, pentru suprafeţe mai mari de 10 ha

- dacă este căsătorit un cetăţean estonian;

- dacă ocuieşte şi practică agricultura în ţară de cel puţin 3 ani, parcelele pe care le-a avut închiriate, le poate cumpăra.


	DA
	DA

	Ungaria
	Da, 

- dacă este căsătorit cu un cetăţean maghiar;

- dacă locuieşte şi practică agricultura în ţară de cel puţin 3 ani, parcelele pe care le-a avut închiriate, le poate cumpăra.


	NU
	NU

	Letonia
	Da,

- dacă este căsătorit cu un cetăţean leton;

- dacă locuieşte şi practică agricultura în ţară de cel puţin 3 ani, parcelele pe care le-a închiriat, le poate cumpăra.


	DA
	DA, dacă persoana străină este acţionar minoritar.

	Lituania
	Da,

- dacă este căsătorit cu un cetăţean lituanian;

- dacă locuieşte şi practică agricultura în ţară de cel puţin 3 ani, parcelele pe care le-a închiriat, le poate cumpăra.
	DA
	DA

	Polonia
	Da, pentru o suprafaţă de teren mai mică de 1 ha,

- dacă este căsătorit un cetăţean polonez;

- dacă e rezident în Polonia de cel puţin 5 ani.

Da, pentru suprafeţe de teren mai mari de 1 ha,

- dacă este căsătorit cu un cetăţean polonez; 

- dacă locuieşte şi practică agricultura în ţară de cel puţin 3 ani, parcelele pe care le-a închiriat, le poate cumpăra. 


	DA
	DA, dacă persoana străină este acţionar minoritar.

	România
	Da, dacă persoana este agricultor independent care doreşte să se stabilească în România şi poate să-şi demonstreze cunoştinţele de agricultor 


	DA
	DA

	Slovacia
	Da,

- dacă este căsătorit cu un cetăţean slovac;

- dacă locuieşte şi practică agricultura în ţară de cel puţin 3 ani, parcelele pe care le-a închiriat, le poate cumpăra.


	DA
	DA

	FYROM
	Da, dacă persoana moşteneşte proprietatea


	DA
	DA

	Turcia
	Da, cu restricţii de suprafaţă
	DA
	NU, doar drepturi limitate, cu restricţii de suprafaţă

